Zulin Aziz gembira dapat Perdana Menteri prihatin
Oleh MOHAMMAD SHAHEMY AZMI

10 Oktober 2021, 2:21 pm
PETALING JAYA – Pelakon dan juga pengacara Zulin Aziz memuji tindakan dan keramahan Perdana Menteri, Datuk Seri Ismail Sabri Yaakob apabila dilihat melayan dua kanak-kanak berbangsa India sedang makan di kawasan Rehat dan Rawat (R&R) Lekas, semalam.
Menerusi hantaran yang dimuat naik dalam Instagram miliknya, Zulin atau nama lengkapnya Farah Azleenda Abdul Aziz, 32, menyifatkan tindakan Perdana Menteri Malaysia itu sebagai sifat yang melambangkan konsep perpaduan Keluarga Malaysia.
“Macam inilah baru dinamakan Keluarga Malaysia. Walaupun berada di atas, PM (Perdana Menteri) kita tetap membumi dan saling menjaga antara satu sama lain.
“Saya gembira sangat bila tengok video PM luangkan masa sekejap walaupun sibuk dengan kerja. Seolah-olah tiada jurang antara kita. Budaya sebegini perlu diterapkan apabila dilantik sebagai pemimpin,” tulisnya.
Ujarnya lagi, sebagai seorang pemimpin negara, seseorang Perdana Menteri itu wajar untuk ambil peduli dan saling sayang menyayangi lebih-lebih lagi ketika negara berdepan dengan pandemik Covid-19.
“Konsep Keluarga Malaysia memang sesuai dengan keadaan sekarang ini. Kita perlu Bersatu dan tidak boleh pentingkan diri. Terima Kasih PM di atas cinta dan kasih kepada Keluarga Malaysia,” katanya.

Sebelum ini, hantaran video Ismail Sabri berpakaian jersi Hari Sukan Negara (HSN) 2021 yang singgah secara spontan di kawasan R&R itu telah mendapat perhatian ramai.
“Ternampak dua anak kecil ini sedang makan nasi lemak bersama bapa mereka di R&R Lekas. Teruja melihat telatah mereka yang comel dan petah berkata-kata,” tulis kapsyen pada video dalam Instagramnya.
Meninjau di ruangan komen, rata-rata warganet memuji sikap membumi Ismail Sabri yang mengambil tahu keadaan rakyat ketika ini dan ianya wajar dicontohi pemimpin lain.
“PM seperti inilah yang rakyat suka. Mesra rakyat, ambil tahu masalah rakyat. Saya sayang PM sekarang,” kata seorang pengguna Instagram.
Terdahulu, Ismail Sabri yang dilantik sebagai Perdana Menteri Malaysia yang ke-9 pada 21 Ogos lalu telah memperkenalkan konsep Keluarga Malaysia dengan menyifatkan seluruh rakyat negara ini sebagai sebuah keluarga yang perlu mempunyai kesepakatan demi menyelamatkan satu sama lain dalam krisis Covid-19 dan ekonomi.
Ismail Sabri dalam ucapan sulung sebagai Perdana Menteri kesembilan berkata, beliau menggunakan pendekatan Keluarga Malaysia kerana bersifat lebih inklusif merentasi sempadan agama, bangsa dan kaum. – K! ONLINE


119 individu seronok berhibur dikompaun RM620,000
Oleh KHAIRUL MOHD. ALI

10 Oktober 2021, 1:25 pm
JOHOR BAHRU – Polis Johor telah mengeluarkan kompaun berjumlah RM620,000 menerusi dua serbuan terhadap pusat hiburan yang melanggar peraturan kerana beroperasi dalam tempoh Fasa 3 Pelan Pemulihan Negara (PPN).
Ketua Polis Johor, Datuk Ayob Khan Mydin Pitchay berkata, serbuan berasingan itu masing-masing dijalankan semalam dan hari ini di Taman Mount Austin dan Taman Cahaya Kota Puteri, Masai.
Menurut beliau, serbuan pertama melibatkan seramai 23 individu termasuk seorang lelaki penjaga premis dikenakan kompaun berjumlah RM135,000.
“Penjaga premis tersebut dikenakan kompaun sebanyak RM25,000 manakala 22 individu lain yang merupakan pelanggan dikenakan kompaun RM5,000 masing-masing.
“Sementara itu, serbuan kedua melibatkan pemberian kompaun kepada seramai 96 individu termasuk seorang wanita penjaga premis dengan nilai kompaun RM485,000,” katanya dalam sidang akhbar yang diadakan di Ibu Pejabat Polis Kontinjen Johor, di sini semalam.
Tambah Ayob Khan, dalam serbuan kedua tersebut, seramai lima individu ditahan melibatkan seorang wanita warga tempatan iaitu penjaga premis, tiga wanita warga asing kerana tidak mempunyai dokumen perjalanan sah dan seorang lelaki warga tempatan kerana memiliki rekod dikehendaki bagi kesalahan berkaitan dadah.

“Kes berkenaan disiasat mengikut Seksyen 6(2) Enakmen Hiburan dan Tempat-Tempat Hiburan Negeri Johor 4/98; Seksyen 269 Kanun Keseksaan serta Seksyen 55B dan Seksyen 6(1)(c) Akta Imigresen 1959/63,” ujarnya .- K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pengecat kereta hina Sultan Johor diberkas
Oleh KHAIRUL MOHD. ALI

10 Oktober 2021, 1:00 pm
JOHOR BAHRU – Tindakan seorang pengecat kereta sambilan membuat naik kenyataan jelik berunsur penghinaan terhadap Sultan Johor, Sultan Ibrahim Sultan Iskandar di laman sosial Twitter miliknya membawa pada apabila ditahan polis kelmarin.
Ketua Polis Johor, Datuk Ayob Khan Mydin Pitchay berkata, suspek yang berusia 42 tahun itu ditahan di kediamannya di Ulu Tiram pada pukul 9.25 malam.
Menurut beliau, lelaki itu bagaimanapun dilepaskan setelah keterangannya diambil bagi membantu siasatan.
“Pada 8 Oktober lalu, polis Johor menerima laporan daripada Ketua Unit Media Pejabat Komunikasi dan Keluarga Diraja Johor berkaitan satu kenyataan di akaun Twitter bernama [email protected] pada pukul 2.03 petang.
“Hantaran berkenaan mengandungi kenyataan berunsur penghinaan terhadap Sultan Johor dan institusi Diraja Johor,” katanya dalam sidang akhbar yang diadakan di Ibu Pejabat Polis Kontinjen Johor, di sini hari ini.
Tambah Ayob Khan, lelaki berkenaan mempunyai dua rekod lampau bersabit kes ceroboh dan khianat.

Katanya, polis turut merampas peralatan dan peranti yang dipercayai digunakan suspek untuk membuat posting berkenaan termasuk satu unit komputer, satu telefon bimbit dan satu unit adapter. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hentian kucing dibina di Bandaraya Kuantan
Oleh ABDUL RASHID ABDUL RAHMAN

10 Oktober 2021, 12:55 pm
KUANTAN – Kelab Sahabat Kucing Jalanan Pahang (SKJP) merancang mewujudkan kawasan hentian khas untuk kucing jalanan di kawasan bandar raya ini yang akan dijadikan tempat pemberian makanan kepada kucing-kucing jalanan.
Pengerusi Kelab SKJP, Jurina Abdul Radi berkata, pada masa ini pihaknya telah mengenal pasti beberapa kawasan peranginan di sekitar Bandaraya Kuantan dan usaha sedang giat dilakukan termasuklah mendapatkan kebenaran daripada pihak berkaitan.
“Kita rancang untuk mewujudkan hentian kucing ini di kawasan tumpuan seperti di Benteng Sungai Kuantan berhampiran Tanjung Api, Taman Gelora, Pantai Teluk Cempedak dan Batu Hitam.
“Di tempat berkenaan akan dibina kawasan berbumbung bagi membolehkan kucing makan dan minum, sekaligus tidak mencemarkan kawasan sekitar pusat peranginan di daerah ini,” katanya pada program pemandulan perdana 50 kucing jantan jalanan di Indera Mahkota, di sini kelmarin.
Menurut Jurina, program pemandulan kucing julung kali diadakan itu merupakan inisiatif pihaknya bagi mengawal pembiakan kucing jalanan yang dilihat semakin bertambah terutama sepanjang Perintah Kawalan Pergerakan (PKP).
Katanya, program yang diadakan itu mendapat Kerjasama Pasukan Tindakan Cemas Malaysia, Majlis Bandaraya Kuantan (MBK) dan Angkatan Pertahanan Awam Malaysia (APM).

Beliau memberitahu pihaknya telah menangkap 50 ekor kucing di lima lokasi seperti di Jaya Gading, Taman Tas, Sungai  Isap, Indera Mahkota dan Pasar Besar Kuantan bagi tujuan pemandulan. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sebahagian Hutan Simpan Ulu Sat perlu diganti
Oleh ROHANA MOHD. NAWI

10 Oktober 2021, 1:30 pm
KOTA BHARU – Sebahagian Hutan Simpan Kekal (HSK) Ulu Sat di Machang dekat sini perlu diwartakan sebagai sebuah kawasan baharu selepas pembinaan projek Lebuh Raya Kota Bharu-Kuala Krai (KBKK) siap kelak.
Menteri Tenaga dan Sumber Asli, Datuk Seri Takiyuddin Hassan berkata, tindakan itu bertepatan dengan dasar Majlis Tanah Negara telah menetapkan HSK yang diwarta keluar atau telah digunakan untuk pembangunan perlu diganti.
“Ada kawasan HSK Ulu Sat di Machang yang terlibat dalam projek pembinaan lebuh raya itu. Jadi, hutan simpan itu perlu digantikan.
“Itu dasar yang perlu dipatuhi dan telah diputuskan oleh Majlis Tanah Negara,” katanya.
Beliau berkata demikian ketika ditemui pemberita selepas menyempurnakan Program Berbasikal Penghijauan Malaysia melalui Kempen Penanaman 100 Juta Pokok di Taman Perbandaran Tengku Anis di sini hari ini. – K! ONLINE.
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


2 diambil keterangan, 3 diburu guna nama TMJ palsu dokumen
Oleh KHAIRUL MOHD. ALI

10 Oktober 2021, 1:41 pm
JOHOR BAHRU – Polis Johor telah mengambil keterangan dua individu dipercayai terbabit dengan kes pemalsuan dokumen tukaran wang asing yang didakwa menggunakan nama Tunku Mahkota Johor, Tunku Ismail Sultan Ibrahim.
Ketua Polis Johor, Datuk Ayob Khan Mydin Pitchay berkata, dua individu itu melibatkan seorang wanita tempatan didakwa mempunyai gelaran ‘Datuk Seri’ dan seorang lelaki yang merupakan seorang peguam.
“Berhubung kejadian ini, kita sudah selesai ambil keterangan dua orang suspek semalam manakala kita sedang mengesan tiga lagi suspek yang turut dipercayai mempunyai kaitan dengan kes ini.
“Keterangan mereka sudah diambil, jadi siasatan sekarang masih berjalan dan apabila cukup baru kita bawa ke Pejabat Pendakwa Raya (DPP) untuk tindakan lanjut,” katanya dalam sidang akhbar yang diadakan di Ibu Pejabat Polis Kontinjen Johor, di sini hari ini.
Jumaat lalu, polis Johor memaklumkan pihaknya sedang mengesan tiga individu dipercayai terbabit kes penipuan dokumen tukaran mata wang menggunakan nama TMJ.
Siasatan tersebut dijalankan selepas pihaknya menerima aporan polis berkenaan satu dokumen ‘letter of undertaking’ pertukaran mata wang dolar Amerika (AS$) kepada Ringgit Malaysia (RM) membabitkan nilai antara AS$200 bilion sehingga AS$5 trilion.

Tiga daripada suspek terbabit adalah seorang wanita bergelar Datuk Seri, seorang peguam dan seorang lelaki yang namanya digunakan sebagai pemilik akaun bank untuk sebarang transaksi. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sepanyol fokus penguasaan bola
Oleh KOSMO!

10 Oktober 2021, 1:00 pm
MILAN – Ketua jurulatih Sepanyol, Luis Enrique mengakui tidak akan mengubah corak taktikal atau formasi dalam usaha membantu pasukan menamatkan kemarau kejuaraan antarabangsa menjelang aksi final Liga Negara-Negara Eropah menentang Perancis di Stadium San Siro awal pagi esok.
Sebagai rekod, skuad La Roja telah mempamerkan aksi dalam kelas tersendiri untuk menyingkirkan juara Euro 2020, Itali pada aksi separuh akhir dan kini berharap dapat menjulang trofi antarabangsa pertama sejak 2012.
Kata Enrique, barisan pemain perlu memberikan aksi seratus peratus di atas padang kerana cabaran yang boleh diberikan skuad Perancis lebih hebat tetapi dalam masa yang sama falsafah bola sepak pasukan perlu terus diterapkan.
“Perkara yang paling positif buat saya sejak membimbing pasukan ini pada 2018 adalah dapat mengekalkan falsafah bola sepak negara ini yang mana mementingkan penguasaan bola tidak kira siapa pasukan yang kita hadapi atau di mana kita bermain.
“Kini, kita telah berjaya melangkah ke pentas final dan semakin hampir untuk menjulang trofi pertama sejak 2012 dan peluang yang ada tidak boleh disia-siakan oleh pasukan tetapi dalam masa yang sama perlu berwaspada dengan ancaman Perancis,” katanya.
Sementara itu, pemain sensasi Sepanyol, Ferran Torres mengakui peluang untuk bermain di bawah kendalian dua pengendali berpengaruh, Enrique di skuad kebangsaan dan Pep Guardiola ketika bersama Manchester City telah meningkatkan lagi gaya permainannya.

Torres yang telah meledak 12 gol dalam 21 penampilan termasuk menjaringkan dua gol ketika menewaskan Itali berharap dapat cergas sepenuhnya dalam usaha menempatkan diri untuk diserapkan dalam kesebelasan utama pasukan nanti.
“Saya mengalami sedikit kecederaan ketika bertemu Itali sebelum ini tetapi saya tidak akan berputus asa kerana masih ada masa untuk cergas sepenuhnya sebelum aksi final nanti.
“Mengenai peningkatan corak permainan saya selain ketajaman penyudah, pujian sudah tentu wajar diberikan kepada Enrique dan Guardiola kerana meletakkan kepercayaan penuh buat saya beraksi selaku penyerang utama pasukan untuk mencari gol,” katanya. – AGENSI


Kasut sukan Michael Jordan bakal dilelong RM6 juta
Oleh KOSMO!

10 Oktober 2021, 1:00 pm
LONDON – Sepasang kasut sukan milik legenda bola keranjang, Michael Jordan yang dipakai ketika musim pertamanya sebagai pemain profesional pada 1984 bakal dilelong pada harga mencecah AS$1.5 juta (RM6.3 juta), lapor agensi berita United Press International kelmarin.
Kasut berwarna merah dan putih dikenali sebagai Nike Air Ships itu merupakan kasut biasa pertama keluaran jenama itu untuk Jordan.
Kasut tersebut dipakai ketika perlawanan dan ditandatangani oleh Jordan serta merupakan kasut terawal yang dipakai oleh bintang bola keranjang itu pada 1984 dan 1985.
Tahun tersebut merupakan musim biasa pertama Jordan dalam Persatuan Bola Keranjang Nasional (NBA) dengan kumpulan Chicago Bulls.
Firma lelongan Sotheby’s menjangkakan kasut itu dapat memecahkan rekod jualan kasut sukan yang pernah dilelong sebelum ini iaitu Nike Air Jordan I 1985 yang terjual pada harga AS$615,000 (RM2.5 juta).
Bagi setiap musim perlawanan sejak 1985, Nike mengeluarkan versi baharu bagi siri Air Jordan biarpun bintang legenda itu tidak lagi bermain.

Model terbaharu dalam siri tersebut adalah Nike Jordan XXXVI yang dilancarkan Ogos lalu. – AGENSI


Padah buka kilang lebur skrap sesuka hati
Oleh ISKANDAR SHAH MOHAMED

10 Oktober 2021, 1:38 pm
SHAH ALAM – Tindakan sebuah kilang melebur skrap aluminium beroperasi tanpa kelulusan Laporan Penilaian Kesan kepada Alam Sekeliling (EIA) membawa padah apabila diserbu pihak berkuasa di Semenyih, semalam.
Kilang tersebut yang diserbu pukul 9.30 pagi itu juga didapati tidak memasang alat kawalan pencemaran udara.
Pengarah Jabatan Alam Sekirar (JAS) Selangor, Nor Aziah Jaafar berkata, serbuan dilakukan hasil maklumat dan risikan pihaknya sejak minggu lalu terhadap aktiviti kilang tersebut.
Menurutnya, pihaknya juga telah mengeluarkan Notis Penahanan Operasi Kelengkapan (POK) dibawah Seksyen 38(1)(a) Akta Kualiti Alam Sekeliling, 1974 bagi memastikan tindakan pembaikan diambil segera oleh pihak kilang.
“Siasatan awal mendapati premis tersebut menjalankan aktiviti melebur skrap aluminium tanpa mendapatkan kelulusan laporan EIA dengan kesalahan mengikut Seksyen 34A(2)Akta Kualiti Alam Sekeliling (AKAS) 1974.
“Pemeriksaan turut mendapati kilang berkenaan tidak memasang alat kawalan pencemaran udara,” katanya ketika dihubungi Kosmo! hari ini. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


[VIDEO] Wanita jadi mangsa ragut depan rumah sendiri
Oleh KOSMO!

10 Oktober 2021, 1:21 pm
PETALING JAYA – Nasib malang menimpa seorang wanita apabila dia menjadi mangsa ragut dua lelaki di hadapan rumahnya di Klang, kelmarin.
Kejadian yang berlaku kira-kira pukul 7.10 petang itu berjaya di rakam televisyen litar tertutup (CCTV) dipercayai dari kediaman mangsa.
Berdasarkan rakaman berdurasi 39 saat itu, kelihatan wanita terbabit berada di dalam sebuah kereta sebelum didatangi seorang lelaki dari arah belakang kereta dengan berjalan kaki.
Lelaki berbaju putih itu kemudiannya telah membuka pintu kereta mangsa sebelum melarikan beberapa barangan milik mangsa.
Pada masa sama, kelihatan sebuah motosikal dinaiki seorang lelaki dipercayai rakan suspek turut membantu lelaki berbaju putih itu melarikan diri.
Wanita terbabit cuba mengejar kedua-dua suspek, namun gagal.

Difahamkan kejadian itu berlaku di kawasan berhampiran Kampung Raja Uda, Klang dan antara barangan yang dilarikan suspek adalah seperti beg duit, telefon bimbit dan beberapa barangan berharga lain.
Susulan perkongsian tersebut, rata-rata netizen mengecam tindakan kedua-dua suspek dan meminta pihak berkuasa segera menangkap mereka.
“Tubuh sihat, mata sihat, kaki tangan otak semua sihat, tapi pencuri kerjanya, bukan nak cari kerja halal., sabar akak,Allah bayar ‘cash’ tunggu je,” tulis Afiq Shazwan Alias.
Pada masa sama, netizen turut menasihatkan orang ramai terutamanya wanita supaya sentiasa berhati-hati walaupun sudah berada di hadapan rumah.
“Wanita perlu berwaspada, walaupun depan rumah, jangan cuai, orang disekeliling kita sentiasa ambil kesempatan dan memerhati gerak-geri kita. Utamakan keselamatan diri dan harta kita,” kata Rozilah Rozilah.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ibu bapa boleh akses peratusan vaksinasi sekolah
10 Oktober 2021, 1:11 pm
PETALING JAYA – Ibu bapa kini boleh mengakses tahap peratusan vaksinasi sekolah anak-anak bermula hari ini.
Menteri Kesihatan, Khairy Jamaluddin Abu Bakar melalui ciapan di Twitternya berkata, peralihan kepada endemik memerlukan ketelusan demi memperkasakan semua lapisan masayarakat.
“Hari ini, Kementerian Pendidikan (KPM) dan Kementerian Kesihatan (KKM) melancarkan ciri Pencarian Sekolah di laman CovidNow.
“Ibu, bapa kini boleh mendapatkan data vaksinasi di peringkat sekolah anak-anak anda yang merangkumi peratus kakitangan serta murid-murid yang sudah divaksin melalui pautan di https://covidnow.moh.gov.my/school,” katanya hari ini.
Ibu bapa kini boleh melihat data tahap peratusan vaksinasi sekolah-sekolah di laman CovidNow.
Tambah Khairy, beliau berharap agar usaha tersebut mampu memberi keyakinan kepada ibu dan bapa menghantar anak-anak ke sekolah termasuklah tenaga pengajar untuk kembali ke sekolah.
Walaubagaimanapun, katanya, hanya sekolah yang berdaftar di bawah KPM sahaja disenaraikan namun bagi sekolah persendirian boleh berbuat demikian dengan memaklumkan kepada pihak KPM.

“Setakat ini, sekolah-sekolah yang disenaraikan hanya yang berada di bawah pegurusan pihak KPM sahaja, namun sekolah-sekolah persendirian boleh e-mel kepada [email protected] dengan subjek ‘COVIDNOW Inclusion’ untuk disenaraikan,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua beranak Orang Asli maut kemalangan
Oleh AIMUNI TUAN LAH

11 Oktober 2021, 8:47 pm
GUA MUSANG – Dua beranak Orang Asli suku kaum Bateq maut selepas motosikal yang dinaiki mereka bertembung dengan sebuah kenderaan pacuan empat roda selepas membuat pusingan-U secara mengejut di Kilometer 22, Jalan Gua Musang-Kuala Krai di sini hari ini.
Dalam kejadian pada pukul 2.15 petang itu, mangsa, Jeli Udang, 34, dan anaknya, Amir, 12, yang menaiki motosikal jenis Yamaha 125Z maut di lokasi kejadian selepas kedua-dua mereka mengalami kecederaan parah pada bahagian kepala.
Seorang lagi anak lelakinya berusia empat tahun yang turut membonceng motosikal itu cedera parah pada bahagian kepala dan kini dirawat di Hospital Sultan Ismail Petra, Kuala Krai.
Dua beranak Orang Asli maut dalam kemalangan di Kilometer 22, Jalan Gua Musang-Kuala Krai, Gua Musang hari ini.
Ketua Polis Daerah Gua Musang, Superintendan Sik Choon Foo berkata, siasatan awal mendapati, tiga beranak yang menaiki sebuah motosikal itu sedang dalam perjalanan pulang ke rumah mereka di Kampung Pasir Linggi, Pos Lebir di sini.
Menurutnya, apabila tiba di lokasi kejadian, Jeli dipercayai telah membuat pusingan U secara mengejut sehingga masuk ke laluan bertentangan.
“Insiden itu menyebabkan motosikal itu bertembung dengan sebuah kenderaan pacuan empat roda dinaiki tiga individu termasuk seorang wanita berusia 27, 44, dan 58 tahun yang merupakan kakitangan Lembaga Kemajuan Kelantan Selatan (Kesedar),” katanya dalam satu kenyataan di sini hari ini.

Menurut Choon Foo, ketiga-tiga mangsa tercampak di atas jalan raya manakala motosikal dinaiki mereka terbabas ke dalam semak berhampiran.
Katanya, dua beranak yang maut dibawa ke Hospital Gua Musang untuk proses bedah siasat sebelum jenazah diserahkan kepada ahli keluarga untuk proses pengebumian.
“Salah seorang penumpang hadapan kenderaan pacuan empat roda iaitu wanita berusia 27 tahun cedera ringan, manakala pemandu dan seorang lagi penumpang tidak mengalami sebarang kecederaan.
“Siasatan mendapati, mangsa tidak mempunyai lesen memandu dan dua anaknya tidak memakai topi keledar ketika kemalangan,” katanya.
Tambah Choon Foo, kes disiasat mengikut Seksyen 41 (1) Akta Pengangkutan Jalan 1987. – K! ONLINE


Lelaki miliki 11 rekod lampau ditahan bersama syabu
11 Oktober 2021, 9:35 pm
AMPANG – Tindak-tanduk seorang lelaki menunggang motosikal dalam keadaan mencurigakan telah membongkar dadah yang disembunyikan dalam begnya sekali gus menyebabkan dia ditahan polis, hari ini.
Ketua Polis Daerah Ampang Jaya, Asisten Komisioner Mohamad Farouk Eshak berkata, suspek telah terserempak dengan pasukan Risikan dan Operasi Bahagian Siasatan dan Penguatkuasaan Trafik (BSPT) yang sedang menjalankan pemantauan di sekitar Jalan Susur Ampang Point, dekat sini pukul 7.45 pagi.
“Suspek yang berusia 26 tahun dan menunggang motosikal Yamaha 150 itu dilihat dalam keadaan mencurigakan menyebabkan pasukan berkenaan menahannya dan melakukan pemeriksaan.
“Hasil pemeriksaan pada tubuh badannya telah menjumpai satu bungkusan lutsinar dipercayai dadah jenis syabu anggaran berat 13 gram yang disimpan di dalam beg sandang yang digalas di hadapan badannya.
“Pemeriksaan lanjut ke atas nombor my kad juga mendapati suspek masih mempunyai 11 rekod lampau tidak dikehendaki berkaitan Akta Dadah Berbahaya (ADB),” ujarnya.
Menurutnya, hasil ujian saringan air kencing mendapati suspek positif dadah jenis syabu.

Katanya, suspek telah diserahkan kepada Bahagian Siasatan Jenayah Narkotik untuk tindakan lanjut di bawah Seksyen 39a (1) ADB 1952 dan juga dibawah Seksyen 15(1)(a) akta yang sama.
“Orang ramai dinasihati agar sentiasa menjauhkan diri daripada najis dadah dan ingatlah dadah adalah musuh utama negara,” ujarnya. – K! ONLINE


Enam nelayan Vietnam dicekup ketika curi gamat
Oleh TOREK SULONG

11 Oktober 2021, 9:31 pm
PASIR PUTEH – Agensi Penguatkuasaan Maritim Malaysia (APMM) Kelantan menahan enam nelayan warga Vietnam yang menaiki sebuah bot ketika mereka sedang menangguk gamat di lokasi 73 kilometer dari Kuala Tok Bali di sini kelmarin.

Pengarah APMM Kelantan, Kepten Maritim Syed Nor Adli Syed Ab. Rahman berkata, pihaknya telah menahan bot itu pada pukul 6.30 petang ketika menjalankan Op Naga Barat dan Op Damai di perairan negeri ini.

Menurutnya, bagaimanapun, bot berkenaan cuba meloloskan diri daripada pemeriksaan pihak berkuasa dengan memecut laju ke sempadan perairan Thailand, namun berjaya ditahan kira-kira 30 minit kemudian.

“Pemeriksaan awal mendapati, enam nelayan asing yang berusia antara 23 hingga 50 tahun itu tidak memiliki sebarang dokumen pengenalan diri yang sah.

“Tekong bot itu juga gagal mempamerkan dokumen dan permit kebenaran melakukan aktiviti perikanan di perairan negara,” katanya dalam satu kenyataan di sini hari ini.

Menurut Syed Nor Adli, nilai rampasan dianggarkan bernilai RM350,000 termasuk bot, tangkapan gamat sebanyak 40 kilogram, 1,200 liter minyak diesel dan peralatan menangguk gamat.

Tambahnya, kesemua nelayan warga Vietnam itu dibawa ke jeti APMM Kelantan di sini dan kes disiasat mengikut Seksyen 15 (1) (a) Akta Perikanan 1985 dan Seksyen 16 (3) akta yang sama. – K! ONLINE


Saya nikah hanya sekali, bahagia bersama isteri – Peja
Oleh NUR HUDA MUSA

11 Oktober 2021, 7:54 pm
KUALA LUMPUR – Menteri Belia dan Sukan, Datuk Seri Ahmad Faizal Azumu menafikan beliau telah bernikah dengan selebriti terkenal, Erra Fazira seperti yang didakwa.
Ahmad Faizal turut menegaskan bahawa, seumur hidupnya beliau hanya pernah bernikah sekali dan amat bahagia bersama isteri serta anak-anaknya.
“51 tahun hidup, saya pertama kali dapat soalan begitu dan saya sebenarnya pernah bernikah sekali. Itu pun dengan isteri saya dan saya amat bahagia dengan isteri dan anak-anak saya” katanya.
Perkara itu dimaklumkan semasa beliau menjawab soalan oleh Senator Datuk Razali Idris yang mahu mendapat kepastian susulan tular dakwaan kononnya Ahmad Faizal bernikah dengan Erra Fazira.
Meskipun pada mulanya, Yang Dipertua Dewan Negara, Tan Sri Rais Yatim tidak membenarkan Ahmad Faizal menjawab soalan itu kerana di luar skop tumpuan, Ahli Parlimen Tambun itu tetap menjawab soalan tersebut.
Terdahulu, Kosmo! Online melaporkan, tular di media sosial kononnya Erra Fazira sudah berkahwin dengan Ahmad Faizal sekaligus menjadi isteri kedua bekas Menteri Besar Perak itu. – K! ONLINE


Buat kertas cadangan demi minta izin suami untuk berkelah
Oleh KOSMO!

11 Oktober 2021, 9:00 pm
JAKARTA – Sebuah klip video di TikTok menjadi tular kerana memaparkan kaedah unik sekumpulan rakan baik yang menulis kertas cadangan semata-mata untuk meminta izin suami salah seorang daripada mereka untuk keluar berkelah, lapor laman berita Suara.com semalam.
Menerusi video yang dikongsikan oleh akaun @calonbinisolehot, kertas cadangan itu ditunjukkan kepada suami salah seorang daripada kumpulan rakan baik itu yang dikatakan bersikap terlebih melindungi.
“Apabila rakan memiliki suami yang terlebih melindungi, ini yang kami lakukan,” kata keterangan dalam video itu.
Kertas kerja bertajuk ‘Permohonan Keizinan Berkelah’ itu mengandungi enam muka surat yang dimulakan dengan definisi dan tujuan, profil pengajak hingga ucapan penghargaan.
Turut disertakan adalah dokumen sokongan iaitu sijil vaksinasi Covid-19.
Hasil daripada kerja keras tersebut, rakan mereka diberi keizinan oleh suaminya untuk menyertai aktiviti perkelahan itu.

Video tersebut menjadi perhatian ramai dengan pelbagai komen diberikan oleh netizen.
“Rakan-rakan yang hebat kerana berani berjuang demi sahabat,” kata seorang netizen. – Agensi


Banjir landa utara China, lebih 120,000 penduduk berpindah
Oleh KOSMO!

11 Oktober 2021, 7:53 pm
BEIJING – Lebih 120,000 orang dipindahkan, lombong arang batu  ditutup dan tanaman musnah selepas hujan lebat luar biasa mengakibatkan banjir di  wilayah Shanxi, utara  China pada hujung minggu lalu, lapor media pemerintah hari ini dengan lebih banyak hujan diramal melanda.
Bencana itu berlaku beberapa bulan selepas  banjir paling buruk melanda wilayah Henan, tengah China dan membunuh lebih 300 orang.
Banyak kawasan di Shanxi menerima hujan paling lebat sejak seminggu lalu, demikian menurut pemerintah tempatan yang turut mengarahkan lombong-lombong arang batu ditutup dan pelan kecemasan segera diaktifkan bagi menangani sebarang ancaman bahaya.
Shanxi merupakan wilayah dikelilingi daratan dan biasanya menyaksikan cuaca kering.
Sekurang-kurangnya 60 lombong arang batu di wilayah itu ditutup akibat banjir walaupun China kini berdepan krisis kekurangan tenaga.
China berdepan pemotongan kuasa elektrik ketika harga arang batu melambung tinggi, harga bekalan elektrik dikawal pemerintah dan sasaran asap ketat menyebabkan bekalan tenaga elektrik semakin sukar.

Lebih 1.75 juta penduduk terjejas akibat banjir di Shanxi setakat ini. Agensi berita rasmi Xinhua melaporkan bahawa wilayah berkenaan menerima taburan hujan tiga kali ganda lebih banyak  bulan ini dalam tempoh cuma  lima hari pada minggu lalu.
Dianggarkan 190,000 hektar tanaman musnah dan 17,000 bangunan runtuh, demikian menurut akhbar Parti Komunis, Shanxi Evening News. – AFP


Felda Lembah Klau sekali lagi dikenakan PKPD
Oleh AMREE AHMAD

11 Oktober 2021, 7:37 pm
PUTRAJAYA – Selepas empat hari tiada lokaliti dikenakan Perintah Kawalan Pergerakan Diperketatkan (PKPD), sebuah skim tanah di Pahang dilaksanakan sekatan itu bermula esok iaitu kawasan Felda Lembah Klau dalam Mukim Gali di Daerah Raub.
Ini merupakan kali kedua penempatan peneroka yang dibuka sejak 1963 itu dikenakan PKPD selepas julung kali diwartakan dari 14 sehingga 27 Julai lalu.
Pada masa itu, lokaliti berkenaan diwartakan PKPD susulan penularan Kluster Sungai Jelai dari Daerah Lipis, namun kali ini tiada sebarang kluster dan lebih 30 kes Covid-19 direkodkan.
Ketua Pengarah Majlis Keselamatan Negara (MKN), Datuk Rodzi Md. Saad berkata, tiada lokaliti di negara ini yang akan dilanjutkan lagi PKPD selama tempoh 14 hari akan datang, sebaliknya lima kawasan bakal ditamatkan serentak esok.
Antaranya ialah Kampung Bukit Serdang dalam Daerah Bera, Pahang yang berakhir PKPD dua hari lebih awal daripada dijadualkan setelah dikenakan sekatan tersebut pada 1 Oktober selain empat perkampungan Orang Asli dalam kalangan etnik Temiar di Seri Makmur dalam Daerah Kinta, Perak yang sudah dilaksanakan PKPD sejak 29 September lalu.
Ia ditamatkan esok seperti tarikh yang ditetapkan MKN melibatkan Kampung Bakok, Kampung Jambu, Kampung Lalang dan Kampung Dollah. – K! ONLINE


Tabiat aneh gadis dewasa hisap botol susu
Oleh KOSMO!

11 Oktober 2021, 8:00 pm
JAKARTA – Seorang gadis dari Indonesia mendedahkan tabiat aneh rakannya yang menghisap botol susu seperti bayi meskipun telah dewasa, lapor laman berita Suara.com semalam.
Menerusi satu klip video yang dikongsikan di aplikasi TikTok, gadis tersebut memberitahu bahawa rakannya itu sering datang ke rumahnya untuk menumpang menghisap botol susu kerana bimbang tabiatnya itu diketahui keluarganya.
“Saya mempunyai seorang rakan yang gemar menghisap botol susu hingga tertidur. Semoga tidak sampai ke pengetahuan keluarganya.
“Jika dia melakukan aktiviti ini di rumahnya, pasti dia dimarahi keluarganya kerana masih menghisap botol susu walau sudah dewasa,” kata keterangan pada video tersebut.
Video itu menjadi tular dan menerima pelbagai komen daripada netizen.
“Kalau sudah mempunyai anak, pasti dia akan berebut botol susu dengan anaknya,” komen seorang pengguna.

“Sama seperti saya. Sudah berusia 20 tahun namun masih menghisap botol susu,” kata seorang lagi netizen. – Agensi


3 mayat ditemui di celah pokok bakau
Oleh MUHAMMAD ZIKRI

11 Oktober 2021, 10:37 pm
PONTIAN – Tiga mayat lelaki warganegara asing ditemui mati lemas apabila bot yang dinaiki dipercayai dipukul ribut di Pantai Rambah di sini awal pagi hari ini.
Ketiga-tiga mereka dikatakan cuba menyusup masuk secara haram namun malang apabila bot mereka karam ketika menghampiri kawasan pantai Rambah.
Mayat mereka hanya ditemui oleh penduduk kampung yang keluar untuk memancing apabila melihat sebuah bot karam lalu menghubungi pihak berkuasa petang ini.
Menurut Komander Operasi, Balai Bomba dan Penyelamat Pontian Baru, Penolong Penguasa Bomba Mahadir Mamat, pihaknya menerima panggilan kecemasan pada pukul 5.41 petang sebelum menghantar sebuah jentera FRT dan sebuah EMRS bersama tujuh orang anggota.
Katanya, sebaik tiba di lokasi kejadian, Pasukan Keluaran Operasi (PKO) mendapati terdapat tiga mayat lelaki ditemui mati lemas di pantai tersebut.
“PKO dengan menggunakan Pakaian Perlindungan Diri (PPE) mengeluarkan mayat mangsa yang berada di celah-celah pokok bakau dengan kedudukan mereka berada 50 meter antara satu sama lain.

“Mayat-mayat mereka yang berusia 30-an telah diserahkan kepada Polis Diraja Malaysia (PDRM) untuk tindakan selanjutnya,” katanya dalam satu kenyataan di sini.
Tambah Mahadir yang juga Ketua Balai, Balai Bomba dan Penyelamat Pontian Baru, operasi telah ditamatkan pada pukul 7.15 malam. – K! ONLINE


Amaran ribut petir di Sarawak
Oleh NUR HUDA MUSA

11 Oktober 2021, 7:26 pm
PETALING JAYA – Penduduk di Sarawak dinasihatkan untuk berhati-hati susulan amaran ribut petir berserta hujan lebat yang dijangka berlaku sehingga 9 malam nanti.
Jabatan Meteorologi Malaysia (MetMalaysia) berkata, keadaan itu dijangka melanda beberapa kawasan seperti Kuching, Serian, Samarahan, Sri Aman, Betong dan Sibu (Selangau).
Selain itu, turut diramal mengalami cuaca sama ialah Kapit dan Bintulu (Tatau serta Sebauh). – K! ONLINE


[VIDEO] Warga asing ditahan edar dadah, cuba langgar anggota polis
Oleh IVAN AMIRUL

11 Oktober 2021, 7:02 pm
KOTA KINABALU – Polis bandar raya ini menahan seorang lelaki warga asing ekoran tindakannya mahu merempuh anggota polis ketika cuba meloloskan diri dari ditahan dalam kejadian di Manggatal hari ini.
Pemangku Ketua Polis Daerah Kota Kinabalu Superintendan George Abd Rakman berkata, anggota bertugas juga terpaksa melepaskan dua das tembakan ke arah tayar kereta Perodua Myvi yang dipandu suspek berusia 20-an berkenaan dalam kejadian kira-kira pukul 2 petang itu.
“Operasi ‘Op Tapis’ ini dijalankan berikutan mengesyaki terdapat kegiatan pengedaran dan penyalahgunaan dadah di kawasan terbabit.
“Suspek dikatakan enggan memberi kerjasama untuk periksaan selain bertindak agresif dengan merempuh kenderaan pasukan polis beberapa kali, lelaki terbabit juga cuba melanggar anggota polis dengan merempuh dari bahagian hadapan kenderaan namun sempat dielak pasukan operasi.
“Ekoran situasi itu, anggota polis bertugas terpaksa melepaskan dua das tembakan ke tayar hadapan kiri dan kanan kenderaan dinaiki suspek untuk mempertahankan diri,” katanya dalam kenyataan akhbar hari ini.
Polis menemui dadah jenis syabu sejurus pemeriksaan ke atas lelaki warga asing dalam kejadian cubaan merempuh anggota polis ketika cuba meloloskan diri dari ditahan dalam kejadian di Manggatal hari ini. -Foto: IHSAN PDRM-
Mengulas lanjut, George memaklumkan suspek yang awalnya berjaya melarikan diri dengan menaiki kenderaan dipandunya berjaya diberkas disebabkan kereta suspek hanya mampu bergerak sejauh 120 meter daripada tempat kejadian sebelum ditahan polis.

Beliau berkata, pemeriksaan lanjut kemudiannya menemui dua paket plastik lutsinar yang setiap satu berisi ketulan hablur kristal dipercayai dadah jenis syabu dengan anggaran berat kasar keseluruhan rampasan dadah berkenaan adalah sebanyak 100 gram.
“Suspek terus dibawa ke Ibu Pejabat Polis Daerah (IPD) Kota Kinabalu untuk tindakan selanjutnya dan kes disiasat mengikut Seksyen 39B Akta Dadah Berbahaya 1952,” ujarnya. – K! ONLINE


Dua kakitangan kerajaan ditahan rasuah kontrak RM180,000
Oleh MOHD YUNUS YAKKUB

11 Oktober 2021, 6:41 pm
SHAH ALAM – Dua kakitangan sebuah agensi kerajaan ditahan selepas disyaki terlibat dalam rasuah mendapatkan kontrak bernilai RM180,000 kepada sebuah syarikat swasta.
Satu sumber berkata, penahanan kedua-dua suspek berusia 37 dan 40 tahun dilakukan kira-kira pukul 2.30 petang tadi di sebuah restoran di Putrajaya dekat sini.
Katanya, kedua-dua suspek disyaki bersubahat meminta wang suapan kira-kira RM20,000.
“Ini sebagai balasan mendapatkan kontrak membekal, menghantar dan memasang kelengkapan serta peralatan pejabat.
“Nilai anggaran projek itu bernilai lebih RM180,000 daripada agensi berkenaan,” katanya di sini hari ini.
Sementara itu, Pengarah Suruhanjaya Pencegahan Rasuah Malaysia (SPRM) Selangor, Datuk Alias Salim mengesahkan penahanan tersebut dengan kes disiasat mengikut Seksyen 17 (a) Akta SPRM 2009.

“Permohonan reman terhadap kedua-dua suspek akan dilakukan di Mahkamah Majistret Shah Alam di sini,” jelasnya. – K! ONLINE


Kes sembuh masih lepasi kes harian
Oleh SITI A'ISYAH SUKAIMI

11 Oktober 2021, 6:46 pm
PUTRAJAYA – Kes sembuh merekodkan sebanyak 10,833 kes kekal mengatasi kes harian, dengan jumlah keseluruhan pesakit pulih Covid-19 sebanyak 2,206,502 kes.
Ketua Pengarah Kesihatan, Tan Sri Dr. Noor Hisham Abdullah berkata, kes baharu mencatatkan sebanyak 6,709 kes termasuk enam kes import, menjadikan jumlah kes positif Covid-19 mencecah 2,346,303 kes.
“Daripada 6,709 kes harian yang dilaporkan, 144 kes (2.1 peratus) adalah kategori tiga, empat dan lima serta 6,565 kes (97.9 peratus) kategori satu dan dua.
“Terdapat 762 kes di Unit Rawatan Rapi dan 398 kes memerlukan bantuan pernafasan,” katanya dalam satu kenyataan akhbar di sini hari ini.
Ujarnya lagi, sembilan kluster baharu dikenal pasti melibatkan empat kluster komuniti, dua kluster tempat kerja, dua kluster kumpulan berisiko tinggi dan satu kluster pendidikan lain dilaporkan di Johor, Kelantan, Pahang, Negeri Sembilan, Pulau Pinang dan Selangor. -K! ONLINE


Beruang pecah masuk rumah
Oleh KOSMO!

11 Oktober 2021, 7:00 pm
ALBERTA, KANADA – Sebuah keluarga di Kanada terkejut apabila mendapati seekor beruang hitam berdiri di hadapan meja di dalam sebuah bilik kediaman mereka, lapor akhbar Daily Star semalam.
Menurut Sean Reddy, ketika kejadian, mereka sekeluarga terdengar bunyi bising sebelum menyedari ada  seekor beruang  merayau-rayau di dalam kediaman mereka.
“Anak bongsu saya keluar dari pintu hadapan dan bertanya apa yang kami sedang lakukan kerana dia terdengar seperti bunyi cakaran di dalam rumah.
“Anak lelaki sulung saya kemudiannya berlari ke dalam rumah dan memberitahu bahawa terdapat seekor beruang di dalam rumah,” kata Reddy.
Dia  kemudiannya dapat mendengar bunyi seperti beruang tersebut sedang mendengus di bahagian meja komputer di dalam bilik anaknya, di mana terdapat hidangan bijirin yang dibiarkan di dalam mangkuk.
“Kami terdengar bunyi mangkuk itu pecah kerana terjatuh di atas lantai. Saya mula berfikir bahawa beruang tersebut sedang memusnahkan bilik,” ujarnya.

Kata Reddy, dia kemudiannya berjaya menutup pintu bilik tersebut dengan harapan beruang itu dapat keluar menerusi tingkap.
Bagaimanapun, harapannya meleset sama sekali kerana tingkap bilik sedang tertutup, sekali gus menyebabkan mereka terpaksa menyekat bahagian laluan tengah di dalam rumah dan membiarkan beruang itu keluar melalui pintu depan.
Selepas beruang itu keluar dan menghilangkan diri, Reddy mendapati bahawa ia masuk ke dalam rumah dengan cara memecahkan tingkap dan merangkak ke dalam.
Kawasan tempat tinggal Reddy merupakan lokasi yang sering menjadi tumpuan beruang. – AGENSI


Agenda perubahan iklim, teknologi hijau keutamaan negara
Oleh LUQMAN RIDHWAN MOHAMED NOR

11 Oktober 2021, 7:11 pm
PUTRAJAYA – Perdana Menteri, Datuk Seri Ismail Sabri Yaakob menegaskan bahawa agenda perubahan iklim dan teknologi hijau merupakan keutamaan negara di bawah pentadbiran kerajaan ketika ini.
Beliau berkata, pendirian tersebut bakal dibentangkan pada Konvensyen Rangka Kerja Perubahan Iklim Pertubuhan Bangsa-Bangsa Bersatu (UNFCCC COP-26) di Glasgow, Scotland pada 31 Oktober hingga 12 November depan.
Menurutnya, pendirian negara itu telahpun dibincangkan di peringkat tertinggi negara buat julung-julung kalinya di peringkat tertinggi negara melalui platform Majlis Tindakan Perubahan Iklim Malaysia (MyCAC).
“Walaupun saya dan Menteri Alam Sekitar dan Air Malaysia (KASA) tidak dapat menghadiri World Leader’s Summit pada 1 hingga November 2021 dan UNFCCC COP-26, keputusan mesyuarat telah memberi mandat kepada delegasi yang diketuai oleh KASA untuk menyampaikan Kenyataan Negara,” katanya dalam satu kenyataan hari ini.
Beliau berkata, mesyuarat MyCAC Bil. 2 Tahun 2021 dipengerusikannya hari ini telah memutuskan perkara yang akan diketengahkan dalam Kenyataan Negara nanti.
Antaranya, Ismail Sabri memberitahu, adalah pengemaskinian Nationally Determined Contributions (NDC) yang lebih bermatlamat besar (ambitious) kepada UNFCCC COP-26.

“Malaysia berhasrat untuk mengurangkan intensiti pelepasan GHG merentasi ekonomi sebanyak 45 peratus (berdasarkan Keluaran Dalam Negara Kasar) pada tahun 2030 kelak.
“Pengurangan intensiti tersebut dibuat tanpa syarat (unconditional) dan 10 peratus lebih tinggi daripada sasaran sebelum ini,” katanya.
Perkara seterusnya, menurut beliau, adalah aspirasi negara untuk mencapai pelepasan GHG bersih sifar (netzero GHG emissions) seawal-awalnya pada tahun 2050.
“Pencapaian sasaran ini adalah tertakluk kepada hasil kajian Strategi Jangka Panjang Pembangunan Rendah Karbon (LT-LEDS) yang akan dimuktamadkan pada akhir tahun 2022 oleh KASA.
Seterusnya, pelaksanaan Skim Perdagangan Karbon Domestik (DETS) oleh KASA, dengan kerjasama Kementerian Kewangan dan Bursa Malaysia Berhad,” katanya.
Menurut Ismail Sabri, skim itu melibatkan pembangunan platform tunggal bagi transaksi kredit karbon di peringkat domestik.
“Kerajaan yakin DETS berpotensi menarik pelaburan rendah karbon ke dalam negara, meningkatkan daya saing produk keluaran Malaysia di peringkat antarabangsa dan menjana sumber kewangan mampan kepada entiti dalam negara,” katanya.
Antara lain, menurut beliau, adalah meningkatkan penjanaan tenaga boleh baharu, sasaran perolehan 100 peratus kenderaan kerajaan yang bukan berasaskan enjin pembakaran dalaman (ICE) menjelang 2030, mengekalkan sekurang-kurangnya 50 peratus litupan hutan negara, menggalakkan ‘zero waste’ dan kitar semula serta pembangunan bandar rendah karbon melalui Pelan Induk Bandar Rendah Karbon dan konsep ekonomi kitaran.
“Kerajaan juga telah mengambil kira faktor perubahan iklim dalam reka bentuk kejuruteraan sistem infrastruktur berkaitan air bagi memastikan pengurusan air secara lestari,” katanya.
Menurut Ismail Sabri, mesyuarat turut memutuskan untuk menggalakkan lebih banyak pihak swasta menjadikan aspirasi pelepasan GHG bersih sifar dalam agenda kelestarian operasi syarikat. – K! ONLINE


Fahaman Hizbut Tahrir perlu ditolak kerana ekstrem
Oleh ABDUL RAZAK IDRIS

11 Oktober 2021, 6:52 pm
SHAH ALAM – Fahaman Hizbut Tahrir perlu ditolak kerana bercanggah dengan ajaran Islam yang sebenar menurut pegangan Ahli Sunnah Wal Jamaah.
Mufti Selangor, Datuk Dr. Anhar Opir berkata, pihak yang mendukung fahaman tersebut berpandangan bahawa negara-negara Islam semuanya negara kafir kerana berhukum dengan sistem kafir.
Justeru, katanya, fahaman Hizbut Tahrir boleh dikatakan kumpulan berideologi ekstrem.
“Umat Islam perlu merujuk fatwa yang diputuskan oleh Jawatankuasa Fatwa Negeri Selangor mengenai isu Hizbut Tahrir ini pada 17 September 2015.
“Kita harus bersama-sama menjauhi fitnah yang boleh membawa implikasi buruk kepada keharmonian akidah dan keselamatan negara,”katanya dalam satu perkongsian video di Facebook Majlis Agama Islam Selangor (MAIS) hari ini.
Berdasarkan video berdurasi tiga minit 51 saat itu, Anhar menjelaskan, Hizbut Tahrir yang bermakna Parti Pembebasan adalah parti politik antarabangsa yang mengideologikan Islam dengan kaedah dakwah dan politik.

Tambah beliau, Hizbut Tahrir diasaskan oleh seorang tokoh bernama Taqiyuddin Nabhani yang hidup dari tahun 1909 hingga 1979.
“Hizbut Tahrir pernah menegaskan ia adalah organisasi politik bukan organisasi kerohanian, pendidikan, sosial dan lain-lain.
“Mereka juga mendakwa metodologi dakwah yang mereka amal dan praktiskan adalah berdasarkan kepada tahap dakwah Nabi Muhammad SAW iaitu Tahap Pembinaan Dan Pengkaderan, Tahap Berinteraksi Dengan Umat dan Tahap Pengambilalihan Kekuasaan,” katanya. -K! ONLINE


Kenderaan masuk Kelantan meningkat 20 peratus
Oleh TOREK SULONG

11 Oktober 2021, 6:49 pm
PASIR PUTEH – Jumlah kemasukan kenderaan ke Kelantan menunjukkan peningkatan sebanyak 20 peratus pada hari pertama kebenaran rentas negeri diberikan kepada penerima lengkap vaksin Covid-19.
Ketua Polis Kelantan, Datuk Shafien Mamat berkata, pertambahan kenderaan dari Johor Bahru dan Kuala Lumpur itu dikesan di empat sekatan jalan raya (SJR) yang masih beroperasi di bawah penugasan Ops Benteng Empat bermula awal pagi tadi.
Menurutnya, SJR terbabit yang terletak di laluan utama masuk ke negeri ini dengan dua di Gua Musang selain satu di Jeli dan Pasir Puteh.
“Kita telah menutup 16 SJR di daerah-daerah bermula pukul 12 tengah malam tadi, namun sekatan di laluan masuk negeri masih dikekalkan untuk operasi pencegahan jenayah termasuk pemeriksaan rawak pematuhan prosedur operasi standard (SOP) yang ditetapkan.
“Kenderaan dijangka bertambah pada hujung minggu ini memandangkan perantau dari Kelantan teruja untuk pulang ke kampung halaman masing-masing,” katanya pada sidang akhbar selepas memantau perkembangan SJR Bukit Yong di sini hari ini.
Mengulas lanjut, Shafien berkata, polis hanya mengesan satu kes individu tidak lengkap suntikan vaksin yang cuba merentas negeri di SJR Bukit Yong, namun telah diarahkan untuk berpatah balik.

Menurutnya, polis Kelantan akan terus memantau lokasi pusat peranginan, pusat rekreasi, restoran dan kawasan awam bagi mengelakkan sebarang pelanggaran SOP meskipun rentas negeri dibenarkan ketika ini. – K! ONLINE


Situasi jangkitan semakin pulih
Oleh SITI A'ISYAH SUKAIMI

11 Oktober 2021, 7:24 pm
PUTRAJAYA – Situasi penularan jangkitan Covid-19 di Malaysia semakin pulih dalam beberapa minggu kebelakangan ini khususnya daripada aspek purata kes harian, jumlah kluster, kadar vaksinasi dan kapasiti hospital.
Ketua Pengarah Kesihatan, Tan Sri Dr. Noor Hisham Abdullah berkata, secara keseluruhan trend menurun sejak Minggu Epidemiologi (ME) ke-34 bagi indikator utama seperti kes harian, kes aktif, kematian, kes Unit Rawatan Rapi (ICU) dan yang memerlukan alat bantuan pernafasan.
Menurutnya, pada ME ke-40 iaitu dari 3 Oktober hingga 9 Oktober 2021, terdapat 63,722 kes Covid-19 dilaporkan berbanding 83,368 kes pada ME ke-39 (penurunan sebanyak 23.6 peratus) dan penurunan ini berlaku secara konsisten sejak enam minggu kebelakangan (ME ke-34).
“Sebanyak 133,806 kes aktif dilaporkan pada ME ke-40 (penurunan 21.0 peratus berbanding ME ke-39) serta 700 kes kematian dengan purata 100 kes kematian sehari pada ME ke-40 (penurunan 50.2 peratus berbanding ME ke-39).
“Terdapat 778 kes memerlukan rawatan di ICU (penurunan 9.0 peratus berbanding ME ke-39), 331 kes memerlukan bantuan pernafasan (penurunan sebanyak 11.2 peratus berbanding ME ke 39) dan penurunan nilai R-Naught (Rt) sebanyak 0.2 peratus bagi setiap hari,” katanya dalam satu kenyataan akhbar di sini hari ini.
Beliau berkata, bagi kluster pula, sebanyak 79 kluster dilaporkan dalam ME ke-40 dan daripada jumlah itu, terdapat penurunan sebanyak 21 kluster berbanding ME ke-39 (penurunan sebanyak 21.0 peratus).

Katanya, selain itu, 43 kluster (54.4 peratus) pula merangkumi kluster tempat kerja, 25 kluster komuniti (31.7 peratus), enam kluster kumpulan berisiko tinggi (7.6 peratus) dan lima kluster keagamaan (6.3 peratus).
Dr. Noor Hisham berkata, sehingga semalam sejumlah 24,963,595 individu mendaftar bagi mendapatkan vaksin Covid-19 dan sebanyak 90.0 peratus daripada populasi dewasa menerima suntikan lengkap serta 65.2 peratus daripada keseluruhan penduduk menerima vaksin lengkap.
“Untuk kapasiti hospital pula, sebanyak 16,199 katil wad biasa dan 1,514 katil wad ICU telah diperuntukkan bagi merawat pesakit Covid-19. Daripada jumlah tersebut, sebanyak 8,164 katil yang digunakan sepanjang ME ke-40 berbanding minggu sebelumnya (penurunan sebanyak lima peratus).
“Sebanyak 16,912 katil digunakan di Pusat Kuarantin dan Rawatan Covid-19 Berisiko Rendah (PKRC). Ini adalah penurunan tiga peratus berbanding minggu sebelumnya, manakala bagi katil ICU, penggunaan adalah sebanyak 831 katil (penurunan sebanyak tujuh peratus berbanding ME ke-39).
“Terdapat 1,267 alat bantuan pernafasan awam yang digunakan (penurunan sebanyak tiga peratus daripada minggu sebelumnya),” ujarnya. – K! ONLINE


Gempa bumi kuat gegar Semenanjung Alaska
Oleh NUR HUDA MUSA

11 Oktober 2021, 7:19 pm
PETALING JAYA – Gempa bumi kuat berukuran 6.6 skala richer berlaku di Semenanjung Alaska pada 5:10 petang tadi.
Gempa bumi berlaku di Semenanjung Alaska.
Jabatan Meteorologi Malaysia (MetMalaysia) dalam satu kenyataan berkata, gempa bumi itu berlaku di 56.5 darjah utara dan 156.8 darjah barat dengan kedalaman 53 kilometer.
“Ia berlaku 2,369km Barat Laut dari Vancouver, Kanada.
“Bagaimanapun, susulan kejadian itu tiada ancaman tsunami kepada Malaysia,” katanya di sini. – K! ONLINE


Tinggal 450 liter petrol tepi Sungai Golok
Oleh ROSLIZA MOHAMED

11 Oktober 2021, 7:14 pm
TUMPAT- Pasukan Gerakan Am ( PGA) Batalion 9 merampas sebanyak 450 liter minyak petrol yang ditinggalkan di tepi Sungai Golok dekat Pangkalan Haram Pok Ngoh di sini awal pagi tadi.
Kesemua petrol bernilai RM922.50 yang diisi di dalam tong itu ditemui ketika anggota Batalion 9 Pasukan Gerakan Am (PGA) menjalankan rondaan di Kuala Jambu di sini.
Pegawai Pemerintah Medan, Superintendan Azhari Nusi berkata, semasa menjalankan rondaan pada pukul 3.15 pagi, anggota PGA melihat beberapa tong berisi minyak petrol ditinggalkan di tepi pengkalan haram tersebut.
Menurutnya, pemeriksaan mendapati, kesemua tong itu diisi dengan 450 liter minyak petrol dengan anggaran nilai RM922.50.
“Anggota PGA telah menunggu selama lebih kurang 30 minit, namun tiada orang yang datang mengambil barang tersebut.
“Siasatan mendapati, kesemua minyak petrol itu dipercayai akan diseludup ke negara jiran melalui pangkalan haram tersebut,” katanya ketika dihubungi Kosmo! hari ini.

Menurut Azhari, kesemua minyak petrol itu dirampas untuk tindakan lanjut. – K! ONLINE


Hishammuddin ingatkan orang ramai jaga SOP
Oleh NUR HUDA MUSA

11 Oktober 2021, 5:17 pm
PETALING JAYA – Menteri Kanan Pertahanan, Datuk Seri Hishammuddin Tun Hussein hari ini membuat pengguna media sosial terhibur apabila meninggalkan komen di sebuah laman Facebook menyiarkan kartun berkenaan kebenaran merentas negeri.
Lukisan dihasilkan Galeri Sentuhan ArifSan itu memaparkan karikatur beliau bersama Perdana Menteri, Datuk Seri Ismail Sabri Yaakob dan Menteri Kesihatan, Khairy Jamaluddin Abu Bakar berdiri memerhatikan gelagat rakyat yang seakan-akan berlumba untuk pulang ke kampung halaman masing-masing.
Dalam komen tersebut juga, Hishammuddin sempat mengingatkan orang ramai agar mematuhi prosedur operasi standard (SOP) sewaktu pulang ke kampung.
“Itu saya ke? Pastikan anda telah lengkap divaksin dan lakukan ujian #Covid-19 kendiri sebelum lakukan perjalanan! Selain terus patuh SOP, kita mesti kukuhkan tindakan kesihatan awam kendiri dengan mengamalkan TRIIS: TEST, REPORT, ISOLATE, INFORM, SEEK.
“Sebarkan tentang TRIIS kepada ahli keluarga, sahabat dan seramai mungkin kenalan supaya ia menjadi rutin kendiri,” katanya.
Komen yang ditinggalkan Hishammuddin itu mendapat perhatian orang ramai yang turut mengucapkan terima kasih kepada kerajaan kerana membenarkan pergerakan rentas negeri.

“Terima kasih di atas keputusan kerajaan membenarkan rentas negeri. Terubat jua rindu kami dekat sanak saudara. Insya-Allah kami akan patuh SOP,” kata Farihin.
“Menurut saranan Datuk dan alhamdulillah dah sampai kampung. Terima kasih Datuk, terima kasih kerajaan dan terima kasih frontliner,” kata Kipli yang turut berkongsi gambar kit ujian calitan Covid-19.
Terdahulu, kerajaan semalam bersetuju memberi kebenaran untuk rakyat Malaysia yang telah menerima vaksinasi lengkap untuk melakukan pergerakan rentas negeri bermula hari ini. – K! ONLINE


Tempahan hotel bajet dijangka meningkat 70 peratus
Oleh DIYANATUL ATIQAH ZAKARYA

11 Oktober 2021, 5:05 pm
MELAKA – Sebanyak 176 hotel bajet di negeri ini dijangka menerima peningkatan tempahan sehingga 70 peratus pada hujung minggu ini susulan aktiviti rentas negeri telah dibenarkan, bermula hari ini.
Pengerusi Persatuan Hotel Bajet dan Bisnes Malaysia (MyBHA) Melaka, Sazali Sabri berkata, jangkaan itu dibuat berdasarkan jumlah tempahan sekitar 48 peratus yang diterima selepas Melaka beralih kepada Fasa 2 Pelan Pemulihan Negara (PPN) pada awal September lalu.
“Selepas Melaka beralih pada Fasa 2 PPN, aktiviti rentas daerah dibenarkan dan kita mula menerima tempahan yang amat menggalakkan daripada pelancong dari dalam negeri.
“Jadi, kita jangkakan jumlah tempahan ini akan terus meningkat mencecah 70 peratus pada hujung minggu ini selepas Perdana Menteri, Datuk Seri Ismail Sabri Yaakob, mengumumkan kebenaran rentas negeri bermula hari ini,” katanya.-K! ONLINE


Lebih 80,000 peniaga tutup perniagaan di Perak sejak pandemik
Oleh MOHAMAD HAFIZI BIN MOHD SAID

11 Oktober 2021, 6:07 pm
PARIT – Lebih 80,000 peniaga di negeri ini khususnya peniaga kecil terpaksa menutup perniagaan mereka ekoran terjejas teruk akibat pandemik Covid-19 sejak setahun lalu.
Sehubungan itu, pengumuman kebenaran merentas negeri oleh Perdana Menteri, Datuk Seri Ismail Sabri Yaakob memberi kelegaan kepada kelompok peniaga di negeri ini yang sedang bangkit.
Yang Dipertua Dewan Perniagaan Melayu Malaysia (DPMM) negeri Perak, Ir. Kamarullaffie Ahmad berkata, pelaksanaan Perintah Kawalan Pergerakan (PKP) dan larangan merentas negeri telah merencatkan ekonomi setempat.
“Kita memang melihat sejak dua tahun ini kesan-kesan yang amat ketara, ramai ahli-ahli DPMM mengadu masalah pendapatan dan perbelanjaan.
“Ini kerana apabila kena tutup operasi, gaji pekerja, sewa pejabat serta kos-kos lain kena bayar, jadi bagaimana kita nak menyambung kehidupan,” katanya selepas Program Penyerahan Sumbangan Kotak DPMM Negeri Perak, di Pusat Khidmat Ahli Dewan undangan Negeri (ADUN) Bota, Bota Kanan di sini hari ini.
Kamarullaffie berkata, bagi membantu membantu golongan berkenaan, DPMM mengambil inisiatif turun bertemu para peniaga kecil di setiap Dewan Undangan Negeri (DUN) Perak dan menyampaikan bantuan yang diperlukan.

“Kalau ikut di Perak lebih 80,000 perniagaan ditutup terutamanya usahawan yang berniaga kecil-kecilan di tepi jalan serta pasar malam dan sebagainya.
“Sebab itu, kebenaran merentas negeri pengumuman yang sangat ditunggu-tunggu kerana secara tidak langsung akan mengembalikan semula pendapatan peniaga di negeri ini.,” ujarnya.
Pada masa sama, beliau mengingatkan para peniaga agar patuh pada arahan yang ditetapkan termasuk memastikan diri dan pekerja mereka telah divaksin sekali gus mewujudkan komuniti selamat. – K! ONLINE


Spesies kerang di Sungai Geting tercemar
Oleh YATIMIN ABDULLAH

11 Oktober 2021, 5:27 pm
TUMPAT – Jabatan Perikanan Negeri Kelantan menggesa semua aktiviti memungut, menjual dan memakan kerang dari Sungai Geting di sini dihentikan serta-merta selepas spesies itu didapati tercemar akibat ledakan alga merah di kawasan berkenaan.
Pengarah Perikanan negeri, Nazri Ishak berkata, notis larangan telah dikeluarkan selepas ujian yang dilakukan ke atas kerang-kerang di lokasi itu disahkan tercemar.
Menurutnya, hasil ujian mendapati spesies kerang di Sungai Geting telah dicemari dengan toksin saraf (Saxitoxin) daripada alga berbahaya iaitu Alexandrium Minitum.
“Larangan itu merangkumi tiram, lokan, kepah, lala dan beberapa jenis spesies kerang lain dari sungai berkenaan.
“Ledakan alga merah itu mula dikesan di kawasan berkenaan pada minggu lalu. Kita mula mengambil sampel kerang pada 4 Oktober lalu dan hasil ujian beberapa hari kemudian mendapati ia tercemar,” katanya ketika dihubungi Kosmo di sini hari ini.
Menurut Nazri, Jabatan Perikanan memohon semua penduduk supaya tidak lagi makan kerang dari kawasan Sungai Geting bermula awal Oktober.

Menurutnya, langkah itu bagi mengelakkan sebarang kesan sampingan terutamanya kepada kesihatan akibat pengambilan kerang-kerang tersebut.
Katanya, Jabatan Perikanan akan membuat pemantauan di lokasi setiap hari untuk melihat perkembangan terkini berhubung perkara tersebut.
“Larangan itu terpakai sehingga satu kenyataan lain dikeluarkan apabila ujian menunjukkan spesies kerang di Sungai Geting selamat untuk dimakan,” ujarnya.
Sebelum ini, kejadian pencemaran hidupan spesis kerang pernah berlaku di Sungai Geting pada September 2015 yang lalu. – K! ONLINE


45,000 kenderaan masuk Melaka hujung minggu ini
Oleh DIYANATUL ATIQAH ZAKARYA

11 Oktober 2021, 5:39 pm
MELAKA – Kemasukan kenderaan ke negeri ini dijangka meningkat secara mendadak mencecah 45,000 pada hujung minggu ini susulan kebenaran rentas negeri yang diumumkan oleh Perdana Menteri, Datuk Seri Ismail Sabri Yaakob, semalam.
Timbalan Ketua Polis Negeri, Datuk Razali Abu Samah berkata, sebelum ini Melaka menerima kira-kira 19,000 kemasukan setiap hari sepanjang tempoh sekatan pergerakan penuh.
Ujarnya, bagaimanapun, jumlah itu dijangka meningkat secara mendadak iaitu kira-kira 137 peratus atau mencecah 45,000 bermula Jumaat ini melibatkan aktiviti balik kampung mahupun melancong.
“Kita jangkakan aliran trafik kenderaan masuk meningkat dengan mendadak pada hujung minggu ini selepas Perdana Menteri membenarkan aktiviti rentas negeri semalam.
“Sejak pagi tadi jumlah kenderaan yang masuk telah menunjukkan sedikit peningkatan, ada juga yang datang dari Putrajaya dan Johor semata-mata untuk menikmati sajian asam pedas dan balik semula ke negeri masing-masing,” katanya pada sidang akhbar selepas membuat pemantauan aliran trafik di Plaza Tol Ayer Keroh, di sini, hari ini.
Mengulas lanjut mengenai vaksinasi yang telah ditetapkan sebagai syarat rentas negeri, beliau memberitahu, pemeriksaan pematuhan prosedur operasi standard (SOP) itu akan dibuat secara berkala di pintu masuk di semua pintu masuk plaza tol negeri ini.

“Sekiranya kita dapati ada yang tidak cukup dua dos atau belum melepasi tempoh matang vaksin, tindakan kompaun akan dikeluarkan mengikut Akta Pencegahan dan Pengawalan Penyakit Berjangkit 1988 (Akta 342).
“Selain itu, kita telah menugaskan seramai 72 anggota polis pelancong untuk membuat pemeriksaan pematuhan SOP di lokasi-lokasi tumpuan termasuk di kawasan rumah inap desa berhampiran pantai,” katanya.
Tambahnya, pemeriksaan secara berkala itu melibatkan pasukan daripada Jabatan Siasatan dan Penguatkuasaan Trafik (JSPT), Bahagian Siasatan Jenayah (CID), seluruh pasukan Unit Kereta Peronda (MPV). – K! ONLINE


Mahkamah benar permohonan pasport Ahmad Zahid untuk dapat rawatan di Jerman
Oleh NUZULSHAM SHAMSUDDIN

11 Oktober 2021, 5:13 pm
KUALA LUMPUR – Mahkamah Tinggi di sini, hari ini, membenarkan permohonan pelepasan sementara pasport Datuk Seri Ahmad Zahid Hamidi, bagi membolehkannya untuk mendapatkan rawatan di Munich, Jerman.
Ahmad Zahid telah memohon pasportnya dilepaskan pada 26 Oktober dan akan dikembalikan pada 21 November ini.
Hakim Datuk Collin Lawrence Sequerah membenarkan permohonan itu dengan menetapkan syarat tambahan iaitu Ahmad Zahid perlu mengemukakan dua penjamin.
“Permohonan dibenarkan untuk tujuan pembedahan dan hanya tertakluk rawatan di Jerman,” kata Hakim itu.
Terdahulu pada prosiding pagi di Mahkamah Tinggi Shah Alam, Hakim Datuk Mohd. Yazid Mustafa turut membenarkan permohonan yang sama.
Sebelum ini pada prosiding Jumaat lalu, peguam Hamidi Mohd. Noh memaklumkan kepada mahkamah rawatan yang dijalani sekarang tidak cukup untuk mengurangkan kesakitan.

Dalam pada itu, Timbalan Pendakwa Raya Gan Peng Kun tidak membantah dengan permohonan tersebut.
Ahmad Zahid telah dimasukkan di sebuah hospital swasta di Shah Alam pada 22 Ogos lalu kerana kecederaan bahagian tulang belakang yang dialami selepas terjatuh.
Mahkamah pada sama kemudian telah memanggil doktor yang merawat Ahmad Zahid untuk hadir di mahkamah untuk menjelaskan keadaan perubatan presiden Umno itu.
Mengikut pertuduhan, Ahmad Zahid, 69, didakwa 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram membabitkan puluhan juta ringgit milik yayasan itu. – K! ONLINE


Bawang hitam jadi pilihan Harmony Health
Oleh KOSMO!

11 Oktober 2021, 6:35 pm
Platform PKS
PETALING JAYA – Siapa sangka sehari selepas produk keluaran syarikat Harmony Health Sdn. Bhd. (Harmony Health) yang sudah lengkap dengan pelan pemasaran dan promosi berada di pasaran, terpaksa pula berdepan dengan pelaksanaan Perintah Kawalan Pergerakan (PKP) pada suku pertama tahun 2020.
Pengasas syarikat, Datuk Masrul Mustapha, 47, melihat ini sebagai satu cabaran besar yang perlu dihadapinya dengan pemikiran positif demi meneruskan kelangsungan perniagaan baharunya itu.
Dalam tempoh sukar tersebut, beliau terus menyusun strategi untuk membolehkan produk keluarannya terus mendapat tempat di pasaran.
Bagi usahawan yang kurang daya tahan, modal dan juga kekuatan, empayar yang dibina pasti lumpuh tetapi Harmony Health tidak menjadikan ia sebagai alasan untuk turut ‘berehat’ buat sementara waktu sehingga ekonomi kembali pulih, sebaliknya pemanduan ke hadapan tetap diteruskan.
Memilih produk Black Garlic berasaskan bawang hitam sebagai produk sulungnya ternyata bertepatan dengan keadaan semasa kerana ia antara produk yang menjadi tumpuan masyarakat untuk membantu meningkatkan tahap kesihatan ramai yang terjejas dengan pelbagai penyakit serius.

Anak kelahiran Bachok, Kelantan itu turut mencuba dan mengamalkan produk Black Garlic terlebih dahulu sebelum berkeyakinan menjadi ‘duta’ mempromosikan produk serta menawarkan pengalaman terbaik kepada pelanggan di pasaran.
Produk berkenaan asalnya adalah daripada bawang putih tunggal yang menjalani proses fermentasi mengikut kaedah dan tempoh tertentu bagi menukarkannya menjadi warna hitam yang padat dengan khasiat tinggi.
Bawang hitam yang memiliki tinggi kandungan antioksida dapat membantu menguatkan imuniti tubuh badan.
Tidak hairanlah sekiranya bawang hitam ini terkenal sejak dahulu kala dan dijadikan amalan oleh Maharaja Korea, Jepun dan China untuk dijadikan sebagai bahan penambah tenaga dan awet muda.
Sebelum serius dalam bidang peruncitan ini, Masrul lebih banyak tertumpu dalam bidang perniagaan berkaitan penyediaan perkhidmatan kepada agensi kerajaan dan swasta, perundingan, pembinaan serta komputer sejak berumur 21 tahun lagi.
Pengalaman luas dalam bidang perniagaan telah meningkatkan keyakinannya untuk berjaya dalam bidang peruncitan meskipun terpaksa berdepan pelbagai perkara berkaitan PKP termasuk sekatan ekonomi sepenuhnya sebelum ini.

“Jika dahulu, saya memiliki ruang dan peluang yang luas dalam melaksanakan kerja harian, waktu kerja juga agak fleksibel tetapi apabila kini berada dalam bidang peruncitan, saya tiada masa untuk bercuti.
“Kami perlu sentiasa berkomunikasi dengan pelbagai pihak untuk memastikan jualan berada dalam keadaan yang baik serta pembekalan produk kepada pelanggan turut berjalan lancar.
“Kita juga tidak boleh ketinggalan daripada peredaran pantas perkembangan teknologi digital, e-dagang dan platform media sosial untuk melancarkan lagi pelan promosi dan pengiklanan kepada pelanggan di seluruh negara,” katanya semasa temu bual secara maya baru-baru ini.
Mengulas mengenai Black Garlic, Masrul menerangkan, bawang putih tunggal yang diimport dari negara jiran itu terdiri daripada jenis premium.
Produk tersebut perlu menjalani proses fermentasi selama kira-kira 90 hari melalui kaedah khusus bagi menghasilkan produk bawang hitam berkualiti tinggi yang dijual pada harga RM150 untuk dua botol dalam tempoh promosi terhad.
Rasanya yang sedap tanpa terganggu dengan rasa pahit dan bau bawang yang tidak menyenangkan itu sesuai diamalkan pengguna daripada pelbagai peringkat umur.
Tambah beliau, proses transaksi penempahan dan pembelian produk tersebut juga akan diuruskan oleh kira-kira 30 eksekutif jualannya yang beroperasi di ibu pejabat dan kini membuka peluang kepada sesiapa sahaja yang sedang mencari pekerjaan untuk menyertai syarikat.
“Kami faham peritnya bertahan dan mencari rezeki di kala pandemik ini. Sehubungan itu, kami mahu berkongsi rezeki bersama mereka,” jelasnya.
Tambah beliau, jualan produk sehingga kini sangat menggalakkan dan syarikat berkeyakinan bahawa kadar jualan terus bertambah sekali ganda pada tahun depan,” jelasnya.

Melengkapi produk sedia ada, Harmony Health turut melancarkan produk baharunya iaitu Moonlight Tea yang mana ia diperkenalkan di pasaran bagi membantu dari aspek kesihatan.
Produk yang telah menjalani proses kajian dan pembangunan (R&D) selama enam bulan itu telah dilancarkan dengan harga tawaran RM57.50 sekotak.
Selain itu, syarikat turut memperkenalkan Moonlight Berries iaitu sejenis minuman kesihatan yang membantu meningkatkan kesihatan usus perut, membantu meningkatkan kesihatan tulang dan gigi serta merawat tumit kaki pecah.
Ditanya mengenai perancangan syarikat tersebut bagi tahun depan, Masrul menerangkan, Harmony Health sedang menjalankan R&D terhadap produk baharu berasaskan pemakanan sunnah yang sememangnya memberi manfaat kepada pengamalnya.
Beliau berkeyakinan ia bakal mendapat sambutan yang baik kerana masyarakat kini semakin peka terhadap penjagaan kesihatan bagi menghadapi krisis kesihatan masa depan.


Lelaki Jepun pilih buang air kecil secara duduk kerana bimbang tersasar
Oleh KOSMO!

11 Oktober 2021, 5:57 pm
TOKYO – Satu kaji selidik mendapati bahawa kebanyakan lelaki di Jepun memilih untuk duduk berbanding berdiri ketika membuang air kecil kerana bimbang ‘sasaran’ mereka tidak tepat, lantas menyebabkan tandas kotor, lapor agensi berita Kyodo semalam.
Kaji selidik yang dijalankan oleh pengeluar peralatan mandian, Lion Corp. pada Jun lepas itu mendedahkan bahawa 60.9 peratus lelaki memilih untuk membuang air kecil secara duduk, dengan separuh daripada mereka bertukar daripada posisi berdiri sebelum ini.
Bagi lelaki yang memilih untuk duduk, 49 peratus daripada responden berkata, mereka mengubah posisi daripada berdiri kepada duduk, manakala 11.9 peratus sememangnya memilih posisi duduk sejak dahulu.
Hanya 2.7 peratus daripada golongan itu terdiri daripada lelaki berumur 60-an, manakala 25.7 peratus lagi berusia 20-an.
Alasan paling banyak diberikan adalah kerana melihat kekotoran yang dibuat (jika membuang air secara berdiri), dengan 37.3 peratus berkata, mereka dapat melihat kesan-kesan percikan air kecil akibat perbuatan mereka.
Selain itu, 27.9 peratus responden turut memberikan alasan bahawa tindakan itu adalah sebagai sikap bertimbang rasa kepada pencuci tandas, 19.3 peratus berpendapat mereka perlu membersihkan sendiri kekotoran serta 16.6 peratus yakin bahawa percikan air kecil tidak dapat dilihat oleh mata kasar.

Kaji selidik tersebut dilakukan dalam kalangan 1,500 orang lelaki berusia antara 20 hingga 60 tahun. – AGENSI


Wanita Singapura dera budak autisme berdepan dua tuduhan
11 Oktober 2021, 6:37 pm
AMPANG – Wanita warga Singapura yang dikatakan mendera seorang kanak-kanak autisme di sebuah pusat asuhan di Bandar Baru Ampang di sini akan didakwa di Mahkamah Ampang pada Rabu ini.
Ketua Polis Daerah Ampang Jaya, Asisten Komisioner Mohamad Farouk Eshak berkata, pertuduhan ke atas wanita berusia 51 tahun itu dilakukan selepas siasatan kes berkenaan selesai.
“Kertas siasatan telah dirujuk kepada Timbalan Pendakwa Raya hari ini.
“Kita terima arahan untuk menuduh orang kena tahan (OKT) di bawah Seksyen 31(1)(a) Akta Kanak-kanak 2001 dan Seksyen 15(1)(c) Akta Imigresen 1959/63,” katanya dalam kenyataan hari ini.
Seksyen 31(1)(a) merupakan kesalahan pengabaian kanak-kanak yang memperuntukkan hukuman penjara hingga 20 tahun atau denda.
Seksyen 15(1) Akta Imigresen  pula merupakan kesalahan tinggal lebih masa dan boleh dikenakan denda maksimum RM10,000 atau penjara sehingga lima tahun atau kedua-duanya selain sebatan.

Kosmo! sebelum ini melaporkan, seorang wanita ditahan selepas dipercayai mengasari kanak-kanak orang kelainan upaya (OKU) di sebuah pusat asuhan di Bandar Baru Ampang.
Suspek diberkas di pekarangan Pejabat Siasatan Seksual, Ibu Pejabat Polis Daerah Ampang Jaya pada pukul 1.50 tengah hari.
Tangkapan dibuat selepas polis menerima laporan daripada ayah mangsa setelah mendapati ada kesan lebam pada bahu kiri dan kedua-dua belah mata anaknya yang berusia 6 tahun 9 bulan. – K! ONLINE


Permintaan tiket bas ke Kelantan meningkat 15 peratus
Oleh AIMUNI TUAN LAH

11 Oktober 2021, 6:01 pm
GUA MUSANG – Permintaan tiket bas ekspres meningkat lebih 15 peratus susulan kebenaran merentas negeri bagi individu yang lengkap vaksinasi bermula hari ini.
Pengerusi Eksekutif Konsortium E-Mutiara Berhad (E-Mutiara), Che Ibrahim Che Ismail berkata, sambutan hangat diterima penduduk di luar Kelantan terutamanya di kawasan Lembah Klang ke Kota Bharu.
Katanya, beliau menjangkakan pembelian tiket akan meningkat sehingga melebihi 50 peratus dalam tempoh masa beberapa hari lagi.
“Pengumuman kebenaran merentas negeri memberi kelegaan kepada kami sebagai pengusaha bas kerana lebih setahun tidak dapat beroperasi seperti biasa sehingga pendapatan terjejas teruk.
“Bagi penggunaan bas Konsortium E-Mutiara untuk perjalanan pula, hanya 25 buah bas daripada 80 buah yang beroperasi setiap hari dan bilangan itu masih sama seperti sebelum ini,” katanya ketika ditemui pemberita di Hentian Gua Musang di sini hari ini.
Menurut Che Ibrahim, pihaknya juga dalam proses membaik pulih bas sebagai persediaan sekiranya berlaku permintaan pengguna.

Ujarnya, kira-kira 90 peratus daripada 200 pemandu bas ekspres E-Mutiara sudah lengkap divaksinasi dan seramai 100 pemandu sudah dipanggil kembali bekerja setakat ini. – K! ONLINE


Peniaga didakwa guna nama Ahmad Maslan tipu RM50,000
Oleh MOHD SYALMIZI HAMID

11 Oktober 2021, 3:43 pm
SEBERANG PERAI – Seorang peniaga mengaku tidak bersalah di Mahkamah Sesyen Butterworth di sini hari ini atas pertuduhan menipu dan memperdaya seorang individu sebanyak RM50,000 dengan mengaku sebagai pembantu peribadi kepada bekas Timbalan Menteri Kewangan, Datuk Ahmad Maslan pada 2015.
Tertuduh, Kamarul Ramizu Idrus, 54, membuat pengakuan itu selepas pertuduhan dibacakan terhadapnya di hadapan Hakim Norhayati Mohamad Yunus.
Mengikut pertuduhan, lelaki itu didakwa cuba menipu dan memperdaya seorang lelaki berusia 28 tahun untuk menyerahkan wang RM50,000 dengan mempercayai dia merupakan pembantu peribadi Timbalan Menteri Kewangan dan akan mengambil tindakan ke atas lelaki berkenaan yang dikatakan terlibat dalam skim pelaburan emas.
Kamarul Ramizu didakwa melakukan kesalahan itu pada 6 Julai 2015.
Tertuduh didakwa di bawah Seksyen 420 Kanun Keseksaan dibaca bersama Seksyen 28(1)(a) Akta Suruhanjaya Pencegahan Rasuah Malaysia 2009 yang boleh dihukum di bawah Seksyen 420 Kanun Keseksaan.
Kes dikendalikan Timbalan Pendakwa Raya Mohamad Azlan Basri dan Pegawai Pendakwa Siti Mastura Zakaria, manakala tertuduh tidak diwakili peguam.

Norhayati kemudiannya menetapkan jaminan sebanyak RM40,000 dengan dua orang penjamin dan perlu menyerahkan dokumen perjalanan kepada mahkamah selain perlu melapor diri di pejabat Suruhanjaya Pencegahan Rasuah Malaysia (SPRM) setiap bulan.
Mahkamah menetapkan 10 Disember ini sebagai tarikh sebutan semula bagi pengurusan kes. – K! ONLINE


Selangor peruntuk RM80 juta bantu usahawan Selangor
Oleh ISKANDAR SHAH MOHAMED

11 Oktober 2021, 3:47 pm
KUALA SELANGOR – Kerajaan Selangor memperuntukkan RM80 juta bagi membantu usahawan yang mahu  memulakan perniagaan ketika musim pandemik Covid-19 tahun ini.
Bantuan itu meliputi pelbagai jenis perniagaan terutama industri kecil dan sederhana (IKS), perkhidmatan, pembuatan dan mekanikal.
Pengerusi Jawatankuasa Tetap Perumahan, Kesejahteraan Bandar dan Pembangunan Usahawan Selangor, Rodziah Ismail berkata, bantuan meliputi modal dan peralatan itu bertujuan membantu usahawan mengembangkan lagi perniagaan masing-masing di negeri ini.
“Kita setakat ini sudah membantu 8,000 individu termasuk 2,000 usahawan menerusi Program Pembangunan Usahawan India Selangor (SITHAM).
“Bantuan keseluruhan berjumlah RM80 juta akan disalurkan sepenuhnya menjelang hujung tahun ini biarpun pelaksanaan itu tertangguh akibat pelaksanaan Perintah Kawalan Pergerakan (PKP),” katanya selepas majlis penyerahan Geran Peralatan SITHAM Yayasan Hijrah Selangor di Bestari Jaya di di sini, hari ini.
Jelas Rodziah, kerajaan negeri turut meluluskan penambahan jumlah pinjaman maksimum kepada peserta Hijrah daripada RM50,000 kepada RM100,000.-K! ONLINE


‘Anugerah penipu terhebat jatuh kepada…’- isteri ‘unfollow’ Shuk?
Oleh MOHD. HAIKAL ISA

11 Oktober 2021, 4:50 pm
PETALING JAYA – Beberapa hari selepas sekali lagi membuat pendedahan tentang kecurangan suaminya, isteri kepada pelawak sensasi, Shuk Sahar iaitu Rossalennah Natassyiah Asshaferah terus memberi bayangan tentang konflik rumahtangganya yang semakin parah.
Menerusi InstaStory, Rossalennah atau lebih dikenali sebagai Sera berkongsi beberapa klip muzik lagu berkisarkan tentang kecurangan dan hubungan yang tidak boleh diselamatkan lagi.
Ibu kepada dua cahaya mata itu, berkongsi klip muzik pendek lagu berjudul Tapi Bukan Aku nyanyian Kerispatih dan Take A Bow dendangan Rihanna.
Antara bait lirik yang diulang siarnya berbunyi: “oh, and the award for the best liar goes to you (oh, dan anugerah untuk penipu terhebat jatuh kepadamu).
“For makin’ me believe that you could be faithful to me (kerana membuatkanku percaya yang kau boleh setia terhadapku).”
HASIL carian, nama Shuk tiada dalam senarai mengikuti Instagram Sera.
Tanpa menujukan hantaran lirik lagu nyanyian Rihanna itu kepada sesiapa, namun Sera seperti memberi isyarat bahawa rumah tangganya masih berdepan kesulitan meskipun Shuk atau nama sebenarnya, Mohammad Shukri Mohamed Sahar cuba menafikan perkara tersebut.

Lebih menguatkan keyakinan ramai, hasil carian Kosmo! Online menerusi senarai ‘following’ Sera dalam Instagram, tiada lagi nama Shuk terlihat, sekali gus memberi makna, wanita asal Sabah itu tidak lagi mengikuti akaun Instagram suaminya.
Terdahulu, Sera menerusi InstaStory mengatakan dia tidak kisah andai masyarakat menganggap dirinya meroyan berkenaan krisis rumah tangganya dan bersyukur diberi kekuatan dan bukti yang makin jelas daripada Allah SWT berdepan perkara tersebut.
Sabtu lalu, Sera meluahkan kekecewaan menerusi media sosial apabila hidupnya masih dibelenggu masalah kecurangan suaminya yang masih belum berpenghujung. – K! ONLINE


Penggunaan katil ICU Covid-19 Pulau Pinang menurun
Oleh MOHD SYALMIZI HAMID

11 Oktober 2021, 4:02 pm
GEORGE TOWN – Kadar penggunaan katil unit rawatan rapi (ICU) bagi merawat kes Covid-19 di hospital-hospital di negeri ini yang pernah mencecah 100 peratus kini menunjukkan trend penurunan iaitu kepada 83.3 peratus setakat semalam.
Ketua Menteri, Chow Kon Yeow berkata, pihaknya berharap trend itu mencecah sehingga paras 50 peratus bagi membolehkan Pulau Pinang beralih ke Fasa 3 Pelan Pemulihan Negara (PPN).
Bagaimanapun tambah beliau, sekiranya terdapat keperluan bagi pertambahan katil ICU, Jabatan Kesihatan negeri bercadang membuka empat lagi katil ICU masing-masing di Hospital Pulau Pinang dan Hospital Medan Hospital Pulau Pinang secara berperingkat.
Katanya, di samping itu, pembinaan 10 katil ICU di Hospital Medan Hospital Kepala Batas sedang giat dilaksanakan dan dijangka siap pada penghujung bulan ini.
“Pulau Pinang mencatatkan penurunan kes kepada tiga angka dan di bawah jumlah 600 sejak dua hari lalu, namun kita mesti menjaga prosedur operasi standard (SOP),” katanya dalam satu kenyataan di sini hari ini.
Tambah Kon Yeow, kemudahan sedia ada di hospital awam dan pusat kuarantin dan rawatan Covid-19 berisiko rendah (PKRC) akan dikekalkan untuk sementara waktu sehingga penilaian trend kes Covid-19 di fasa endemik kekal stabil.

“Aktiviti survalen bakal dipertingkatkan untuk mengenal pasti trend penyakit bagi memastikan tindakan susulan awal dapat diambil,” katanya. – K! ONLINE


1.5 juta dijangka melancong Terengganu
Oleh MOHD AZLI ADLAN

11 Oktober 2021, 3:40 pm
KUALA TERENGGANU – Pembukaan semula sempadan negeri bermula semalam dijangka meningkatkan sektor pelancongan Terengganu sekurang-kurangnya 30 peratus.
Pengerusi Jawatankuasa Pelancongan, Kebudayaan dan Teknologi Digital Terengganu, Ariffin Deraman berkata, berdasarkan maklum balas pengusaha hotel dan resort tempahan, tempahan bilik penginapan yang diterima mereka telah mulai meningkat.
“Kita menjangkakan sebahagian besar tempahan bilik penginapan itu akan penuh pada masa terdekat ekoran kebenaran rentas negeri bermula hari ini.
“Berdasarkan indikator berkenaan, kita sasar bakal menerima sehingga 1.5 juta pelancong dengan sebahagian besarnya memasuki negeri ini sebelum bermulanya musim tengkujuh pada pertengahan bulan depan,” katanya selepas menghadiri program pengindahan produk pelancongan berasaskan komuniti di Kalang Warisan di sini.
Ariffin berkata, beliau menjangkakan sebahagian daripada pengunjung yang akan membanjiri Terengganu tersebut terdiri daripada pelancong asing terutama bagi segmen pulau peranginan.
Ujarnya, walaupun terdapat cadangan daripada Jabatan Kesihatan Negeri Terengganu agar kemasukan pelancong asing ditangguhkan buat pada masa ini tetapi kerajaan negeri berpandangan sebaliknya.

“Mereka (pelancong asing) tidak wajar dihalang memasuki negeri ini asalkan mematuhi prosedur operasi standard (SOP),” katanya. – K! ONLINE


Rentas negeri bantu pulih pelancongan domestik
Oleh AMREE AHMAD

11 Oktober 2021, 4:39 pm
PUTRAJAYA – Kebenaran pergerakan rentas negeri yang bermula hari ini bagi individu lengkap dua dos vaksin, dijangka dapat membantu membangunkan semula sektor pelancongan domestik.
Menteri Pelancongan, Seni dan Budaya, Datuk Seri Nancy Shukri berkata, ia merupakan khabar gembira yang telah lama dinantikan seluruh penggiat industri tempatan berkenaan.
Beliau berkata, usaha itu dapat menjamin kelangsungan hidup ramai pekerja dalam rantaian sektor pelancongan yang terjejas akibat impak penularan wabak.
“Justeru, bagi memulihkan kembali sektor ini, salah satu fokus digariskan dalam Pelan Pemulihan Pelancongan oleh kementerian ialah mengembalikan keyakinan para pelancong,” katanya dalam satu kenyataan hari ini.-K! ONLINE


Lori tangki terbakar sebabkan kesesakan tiga kilometer
Oleh ABDUL RASHID ABDUL RAHMAN

11 Oktober 2021, 3:55 pm
BENTONG – Orang ramai yang mula merentas negeri menuju ke arah Bentong hari ini terpaksa berhadapan kesesakan lalu lintas luar biasa di Lebuh Raya Kuala Lumpur-Karak (KLK) susulan kejadian kebakaran sebuah lori tangki di Kilometer 67.6 di sini hari ini.
Ketua Jabatan Bomba dan Penyelamat Bentong, Mohd. Zamri Abdul Ghani berkata, laluan ke arah Bentong berkenaan ditutup kira-kira pukul 12.13 tengah hari susulan kerja pemadaman api yang dilakukan oleh pasukan bomba.
“Bomba yang menerima panggilan pada pukul 12.03 bergegas ke tempat kejadian dan mendapati bahagian kepala sebuah lori tangki terbakar dan api merebak ke kawasan semak.
“Api kemudiannya berjaya dipadamkan pada pukul 1.55 tengah hari dan semasa kejadian tangki lori berkenaan adalah kosong,” katanya di sini hari ini.
Menurutnya, kejadian menyebabkan laluan menghala ke Kuantan terpaksa ditutup lebih dua jam sehingga menyebabkan kesesakan kira-kira tiga kilometer.
Tiada kemalangan jiwa atau kecederaan dalam kejadian itu dan punca nahas masih disiasat. -K! ONLINE


Pengguna perkhidmatan perlu tunjuk sijil vaksinasi lengkap
Oleh SUBKHI SUDARJI

11 Oktober 2021, 4:34 pm
PUTAJAYA – Semua operator pengangkutan awam perlu memastikan setiap penumpang atau pengguna menunjukkan sijil vaksinasi bagi membuktikan mereka telah lengkap vaksinasi sebagaimana yang dikehendaki dalam prosedur operasi standard (SOP) bagi tujuan rentas negeri.
Menteri Pengangkutan, Datuk Seri Dr. Wee Ka Siong berkata, pengguna pengangkutan awam turut digalakkan membuat ujian saringan Covid-19 kendiri sebelum memulakan perjalanan rentas negeri bagi melindungi diri sendiri, keluarga dan orang di sekeliling.
Menurutnya, pematuhan-pematuhan SOP lain seperti memakai pelitup muka dan kerap mencuci tangan atau menggunakan cecair pembasmi kuman (hand sanitizer) juga perlu dipatuhi tanpa kompromi.
“Kementerian Pengangkutan (MOT) mengingatkan kepada operator-operator pengangkutan awam bagi kesemua sektor darat, udara dan maritim tidak leka serta sentiasa mematuhi SOP ditetapkan kerajaan di bawah Pelan Pemulihan Negara (PPN),” katanya menerusi satu kenyataan hari ini.
Ka Siong berkata, Keluarga Malaysia yang ingin ke luar negara juga kini tidak lagi perlu memohon MyTravelPass’ sebagaimana yang diperlukan sebelum ini.
“Namun, pengembara yang baru pulang ke tanah air masih perlu kuarantin wajib sebagai usaha mengekang penularan wabak Covid-19,” katanya – K! ONLINE


Karut sahaja nikah Erra – Faizal Azumu
Oleh NUR HUDA MUSA

11 Oktober 2021, 4:23 pm
PETALING JAYA – Setiausaha Politik Menteri Belia dan Sukan, menafikan khabar angin yang mendakwa Datuk Seri Ahmad Faizal Azumu sudah bernikah dengan pelakon dan penyanyi terkenal Erra Fazira.
Mohd. Hafez Mubin Mohd. Salleh berkata, dakwaan tersebut adalah tidak benar sekaligus menafikan khabar angin yang tersebar sejak pagi tadi.
“Karut sahaja, menidakkan” katanya ketika dihubungi Kosmo! tadi.
Terdahulu, hangat dalam media sosial hari ini apabila nama aktres dan penyanyi popular Erra Fazira tiba-tiba dipetik netizen selepas dia didakwa sudah mendirikan rumah tangga dengan seorang menteri.
Dalam perkongsian dimuat naik seorang pengguna Twitter semalam, dia mendakwa Erra atau nama sebenarnya Fazira Wan Chek, 47, kini sudah menjadi isteri kedua menteri berkenaan. – K! ONLINE


Bapa sendiri jumpa mayat anak lemas
Oleh ROSALWANI CHE SOH

11 Oktober 2021, 3:51 pm
TUMPAT – Mayat seorang nelayan ditemui oleh bapanya sendiri selepas terjatuh daripada botnya ketika sedang menjala ikan di perairan Pantai Sri Tujuh di sini hari ini.
Mangsa, Mohamad Farhan Abdul Razak, 23, ditemui bapanya, Razak Ismail, 59, kira-kira pukul 4 pagi dipercayai selepas bot dinaikinya berpusing dan terbalik.
Adik mangsa, Nur Ayuni Abdul Razak, 22, berkata, anak ketiga daripada lima beradik itu bersama bapanya, keluar menangkap ikan dengan menaiki bot berasingan.
Menurutnya, rutin harian dua beranak itu keluar dari rumah di Kampung Baru Nelayan pada pukul 2 pagi untuk menangkap ikan di Pantai Sri Tujuh.
“Kebiasaannya, abang dan ayah akan pulang dengan selamat. Hari ini, saya menerima panggilan daripada rakan ayah yang berada di tempat kejadian memaklumkan bahawa abang saya lemas.
“Saya terus ke Pantai Sri Tujuh dan melihat mayat abang sudah berada di jeti sambil dipangku oleh bapa,” katanya sebak ketika dihubungi pemberita hari ini.

Sementara itu, Timbalan Ketua Polis Daerah Tumpat, Deputi Superintendan Mohd. Razi Rosli ketika dihubungi berkata, pihaknya menerima laporan mengenai kejadian itu oleh rakan mangsa pada pukul 6.30 pagi tadi.
“Siasatan mendapati, mayat lelaki itu dijumpai kira-kira 13 batu nautika dari jeti Pantai Seri Tujuh dan dibawa balik oleh bapanya sendiri ke jeti Pantai Seri Tujuh,” katanya.-K! ONLINE


Terkejut atap diterbangkan ribut
Oleh NOR AINNA HAMZAH

11 Oktober 2021, 3:36 pm
TAMPIN – Sebuah keluarga dikejutkan dengan kejadian hampir kesemua atap bumbung rumah mereka diterbangkan angin dalam kejadian ribut di Felda Pasir Besar, Gemas, di sini, petang semalam.
Mangsa, Ruzilah Abdul Rahman, 49, berkata, ketika kejadiannya, anaknya, Izzat Hazim Muhd. Khidir, 25, ada di rumah dan mengirimkannya gambar bahagian dapur rumah yang sudah pun melopong di bahagian atap disebabkan ribut.
Menurutnya, ketika itu, dia berada di Tampin bagi membeli keperluan rumah termasuk lampin pakai buang bapanya, Abd. Rahman Ariffin, 85, dan bergegas pulang ke rumah kerana bimbang dengan keselamatan keluarganya.
“Masa itu pukul 5 petang saya dapat tahu. Bila tengok gambarnya saya menangis sebab sepanjang 49 tahun tinggal di rumah ini, tidak pernah kejadian seperti ini berlaku. Malah, saya bimbang dengan keadaan ayah disebabkan hari masih hujan dan adik bongsu saya pula merupakan orang kurang upaya (OKU) lembam.
“Malam tadi (semalam), Pemuda UMNO ada datang bantu memasang kanvas bagi mengelak air hujan membasahi barangan di rumah terutamanya di bahagian dapur. Dalam kejadian ini, banyak barangan elektrik saya rosak seperti kipas dan peti sejuk terkena air hujan,” katanya ketika ditemui di Felda Pasir Besar, di sini, tadi.
Ruzilah berkata, dia masih terkejut dengan kejadian berkenaan, namun berharap agar kediaman berkenaan akan segera dapat dibaik pulih memandangkan bapanya tidak mahu berpindah ke rumah lain.-K! ONLINE


Dua kontraktor Lebuh Raya SUKE didenda RM300,000
Oleh EDDY AQMAL MOHAMED HAMIDI

11 Oktober 2021, 3:12 pm
PETALING JAYA – Dua syarikat pembinaan yang telibat dengan projek Lebuh Raya Bertingkat Sungai Besi-Ulu Klang (SUKE) dikenakan penalti berjumlah RM300,000 kerana gagal memastikan keselamatan di tapak pembinaan yang mengakibatkan kemalangan maut pada 22 Mac lalu.
Lembaga Pembangunan Industri Binaan Malaysia (CIDB) menerusi satu kenyataan berkata, denda berkenaan dikenakan melalui prosiding tindakan tatatertib kontraktor yang telah diadakan pada 20 September lalu.
“Prosiding tersebut yang memutuskan kontraktor utama untuk Pakej CA3, jajaran CH4200 hingga CH7800 Projek SUKE iaitu Syarikat Muhibah Perniagaan dan Pembinaan Sdn. Bhd. dikenakan penalti sebanyak RM100,000.
“Subkontraktor untuk projek sama pula iaitu China Communications Construction Company (M) Sdn. Bhd. pula dikenakan penalti RM200,000,” kata kenyataan itu hari ini.
Jelas kenyataan itu, kedua-dua kontraktor itu didapati bersalah di bawah Seksyen 34B(1)(b), Akta Lembaga Pembangunan Industri Pembinaan Malaysia (Akta 520) yang memperuntukkan setiap kontraktor perlu memastikan keselamatan bangunan dan kerja pembinaan sama ada semasa atau selepas pembinaan.
“Sekiranya kontraktor gagal memastikan keselamatan, CIDB boleh mengenakan penalti yang tidak melebihi RM500,000 ke atas kontraktor tersebut.

“Bagi menjamin keselamatan awam dan langkah-langkah kerja bagi projek SUKE, CIDB turut menyarankan agar kontraktor terbabit melakukan audit keselamatan oleh pihak ketiga terhadap keselamatan projek, cara kerja dan pengendalian serta pengurusan tapak bina,” ujarnya.
Tambah kenyataan itu, pada November tahun lalu, CIDB telah mengenakan penalti sebanyak RM180,000 kepada dua kontraktok yang terlibat dengan pembinaan pakej CA2, Suke berikutan kejadian bongkah konkrit terjatuh dari struktur pembinaan lebuh raya itu yang menimpa sebuah kenderaan pada 19 September 2020.
Terdahulu, Kosmo! pada 22 Mac lalu melaporkan tiga individu maut, manakala seorang parah apabila sebuah kren gantri terjatuh di tapak projek pembinaan SUKE dan menghempap sebuah kereta di Persiaran Alam Damai, Cheras. – K! ONLINE


Forum maya tingkat jati diri peserta
Oleh KHAIRIYAH HANAFI

11 Oktober 2021, 3:16 pm
SEBAGAI salah satu usaha untuk meningkatkan nilai tambah dalam kalangan kumpulan sukarelawan baharu dan lama, Yayasan Pelajaran,
Kebajikan & Penyelidikan Malaysia (EWRF) menganjurkan forum secara maya khas bagi kumpulan tersebut.
EWRF sebuah badan bukan kerajaan (NGO) ditubuhkan oleh sekumpulan profesional dalam bidang pendidikan, perkhidmatan awam dan perniagaan pada 1979.
Julung-julung kali diadakan secara maya, forum tersebut bertujuan untuk memanfaatkan sumber-sumber ‘tersembunyi’ yang ada dalam
kesukarelawanan.
Selain itu, ia mengajar kemahiran insaniah yang diperlukan individu terutama anak muda dan tidak dapat dipelajari melalui kursus akademik.
Biarpun dianjurkan menerusi webinar, forum itu berjaya mengumpul semua sukarelawan, fasilitator dan pemimpin organisasi lama dan baharu EWRF.
Presidennya, A. Govindasamy berkata, sebagai sebuah NGO yang wujud lebih empat dekad, mereka bertanggungjawab memenuhi permintaan masyarakat dan kumpulan sasaran.

Semangat kesukarelawanan dalam dunia masa kini semakin berkurangan kerana manusia terperangkap dalam pergelutan mengejar keperluan materialistik.
Adakalanya mereka yang lemah dan miskin sering diabaikan dan dilupakan, khususnya semasa pandemik yang melanda negara sejak awal tahun 2020.
Justeru, organisasi tersebut memerlukan ramai sukarelawan berkualiti di seluruh negara bagi memastikan program yang telah dirancang dapat dilaksanakan dengan jayanya.
“Sukarelawan adalah seorang yang melayan manusia tanpa mengharapkan sebarang bentuk pembayaran, sebaliknya menikmati kepuasan yang diterima daripada layanan tersebut.
“Justeru, forum ini dianjurkan untuk menangani masalah kekurangan sukarelawan pasa masa kini.
“EWRF memerlukan sukarelawan daripada pelbagai latar belakang, kebolehan dan usia supaya dapat memanfaatkan sumbangan mereka kepada masyarakat,” katanya.
Program julung-julung kali dianjurkan secara maya ini mendapat sambutan dalam kalangan sukarelawan EWRF bagi membentuk jati diri lebih bersemangat dalam membantu golongan memerlukan.
Tambah Govindasamy, semangat kesukarelawanan melibatkan kerja berpasukan dan tidak akan berjaya jika dilakukan secara perseorangan.
Majoriti sukarelawan EWRF yang sedia ada berpendapat, aktiviti yang dilakukan mereka memberi kepuasan emosi tersendiri yang mana perkongsian pengetahuan, kemahiran dan bakat yang ada menjadikan mereka seorang insan yang lebih baik.
Forum tersebut dianggap sebagai platform yang sesuai untuk melaksanakan peranan mereka sebagai sukarelawan.
Beberapa peserta juga telah menyuarakan pendapat bahawa EWRF perlu menganjurkan lebih banyak forum berkaitan kemahiran kepemimpinan, kesukarelawanan untuk orang dewasa yang bekerja dan kemahiran tertentu untuk membentuk jati diri.
Pada program secara maya itu, ia dimulakan dengan dua sesi sumbang saran selari yang mendapat sentuhan dua bekas presiden EWRF iaitu
Ir. T. Rajasegaran Thevaraj dan S. Padmanathan.
Ir. Rajasegaran mengetuai kumpulan pertama terdiri daripada sukarelawan, fasilitator, pemimpin cabang terdahulu dan sekarang.
Padmanathan pula menjadi fasilitator bagi kumpulan sukarelawan baharu dan penerima manfaat EWRF.
Menerusi tinjauan yang dilakukan di akhir forum, 90 peratus peserta berpuas hati dengan objektif, topik dan kandungan forum berkenaan.
Mereka turut berpuas hati dengan interaksi semasa sesi forum khas itu berlangsung.
Di samping itu, majoriti peserta mengakui, penceramah yang ada mempunyai pengalaman dan pengetahuan yang luas dalam bidang berkaitan.


Tak perlu surat kebenaran CIMS
Oleh SITI A'ISYAH SUKAIMI

11 Oktober 2021, 3:32 pm
PUTRAJAYA – Semua perniagaan dalam sektor perdagangan pengedaran di bawah seliaan Kementerian Perdagangan Dalam Negeri Dan Hal Ehwal Pengguna (KPDNHEP) tidak lagi memerlukan surat kebenaran beroperasi melalui Sistem Covid-19 Information Management System (CIMS).
Ia susulan pengumuman Perdana Menteri, Datuk Seri Ismail Sabri Yaakob pada semalam berhubung kebenaran merentas negeri di seluruh negara bagi Keluarga Malaysia yang telah menerima vaksinasi lengkap.
Menteri Perdagangan Dalam Negeri Dan Hal Ehwal Pengguna, Datuk Seri Alexander Nanta Linggi berkata, bagaimanapun, setiap sektor masih tertakluk kepada prosedur operasi standard (SOP) Pelan Pemulihan Negara (PPN) semasa, terutama negeri-negeri di dalam PPN Fasa dua dan tiga.
Katanya, kebenaran merentas negeri ini dilihat sebagai satu lagi langkah positif kerajaan ke arah merancakkan pemulihan ekonomi negara terutama ekonomi domestik dan khususnya sektor pengedaran dan peruncitan.
“Sektor perdagangan pengedaran merupakan antara aktiviti ekonomi utama dalam negara dan telah menyumbang sebanyak 16 peratus kepada Keluaran Dalam Negara Kasar (KDNK) atau RM311.6 bilion nilai jualan pada suku kedua 2021.
“Sebagai makluman, sektor pengedaran dan peruncitan telah dibuka sepenuhnya, namun masih perlu mematuhi SOP dikeluarkan oleh Majlis Keselamatan Negara (MKN) dalam membendung penularan Covid-19,” katanya dalam satu kenyataan akhbar di sini hari ini.- K! ONLINE


LPT2 masih lengang, dijangka sesak hujung minggu
Oleh TENGKU DANISH BAHRI TENGKU YUSOFF

11 Oktober 2021, 2:32 pm
KUALA TERENGGANU – Keadaan trafik di Lebuh Raya Pantai Timur 2 (LPT2) dan jalan-jalan negeri di Terengganu masih lengang pada hari pertama pembukaan semula rentas negeri hari ini.
Begitupun, Ketua Jabatan Siasatan dan Penguatkuasaan Trafik (JSPT) Terengganu, Superintendan Ismail Man menjangkakan kenderaan yang akan memasuki Terengganu melalui dijangka meningkat lebih dua kali ganda pada hujung minggu ini.
“Hasil tinjauan pada hari pertama rentas negeri pada hari ini, aliran trafik masih lancar dan tiada pertambahan luar biasa di jalan negeri atau LPT2.
“Begitupun, jumlah kenderaan dijangka akan meningkat lebih dua kali ganda pada hujung minggu ini berbanding 15,000 pada hari biasa,” katanya ketika memantau trafik di Plaza Tol Kuala Terengganu di Kampung Gemuruh di sini hari ini.
Ismail berkata, pihaknya menjangkakan beberapa daerah seperti Kuala Terengganu, Besut dan Setiu akan mengalami kesesakan mulai Jumaat ini terutama dalam kalangan pengguna yang mahu meneruskan perjalanan ke Kelantan. – K! ONLINE


Boleh vaksinasi di 98 fasiliti kesihatan swasta Lembah Klang
Oleh MOHD. HUSNI MOHD. NOOR

11 Oktober 2021, 3:02 pm
PUTRAJAYA – Pemberian vaksinasi Covid-19 di sekitar Lembah Klang kini diperluaskan ke 98 fasiliti kesihatan swasta.
Kementerian Kesihatan (KKM) dalam satu kenyataan berkata, ia adalah tambahan kepada 14 buah Klinik Kesihatan (KK) seperti yang diumumkan pada 1 Oktober lalu.
“Individu sekitar Lembah Klang yang belum menerima janji temu vaksinasi Covid-19 atau yang belum sempat menerima dos kedua boleh mendapatkan imunisasi tersebut secara percuma di fasiliti kesihatan swasta itu.
“ProtectHealth Corporation Sdn. Bhd. (ProtectHealth) juga telah membangunkan program tempahan vaksin untuk golongan dewasa yang bermula hari ini di fasiliti kesihatan swasta terpilih yang berdaftar di bawahnya,” katanya hari ini.
Katanya, buat masa ini, individu di Lembah Klang yang ingin mendapatkan janji temu vaksinasi mereka perlu menghubungi dan membuat tempahan dengan mana-mana 98 fasiliti swasta berkenaan. – K! ONLINE


Pastikan kes Covid-19 tidak memuncak lagi
Oleh LUQMAN RIDHWAN MOHAMED NOR

11 Oktober 2021, 3:24 pm
PUTRAJAYA – Rakyat negara ini diingatkan agar mengamalkan sikap berhati-hati bagi memastikan kes positif Covid-19 tidak memuncak kembali.
Menteri Kesihatan, Khairy Jamaluddin Abu Bakar berkata, antara langkah tersebut adalah memakai pelitup muka dan mengamalkan penilaian kendiri Ujian, Lapor, Maklum, Kuarantin dan Dapatkan Rawatan (TRIIS).
Graf jangkitan Covid-19 yang dikongsi Khairy Jamaluddin di laman Twitternya.
“Apabila pergerakan rentas negeri telah dibenarkan hari ini, ingat imej ini. Kita sedang turun dari kemuncak bencana dan kesedihan.
“Pastikan tiada lagi puncak (kes Covid-19). Pakai pelitup muka, patuhi prosedur operasi standard (SOP) dan amalkan TRIIS,” ciapnya di laman Twitter hari ini.
Beliau berkongsi imej graf yang menunjukkan angka kes Covid-19 sejak 1 April 2021 yang memuncak pada awal September sebelum ia menunjukkan penurunan secara konsisten sehinggalah Ahad lalu.
Perdana Menteri, Datuk Seri Ismail Sabri Yaakob semalam mengumumkan kerajaan membenarkan pergerakan rentas negeri dilakukan bermula hari ini setelah kadar vaksinasi negara mencapai 90 peratus.

Beliau turut memberitahu, rakyat juga perlu mengamalkan ujian kendiri TRISS bagi memastikan proses peralihan negara ke fasa endemik berjalan lancar. – K! ONLINE


50,000 dijangka kunjungi Pulau Pinang
Oleh SAFINA RAMLI

11 Oktober 2021, 2:12 pm
GEORGE TOWN – Sekurang-kurangnya 50,000 pelancong domestik dijangka mengunjungi Pulau Pinang pada hujung minggu ini selepas rentas negeri dibenarkan di seluruh negara bermula hari ini.
Pengerusi Jawatankuasa Pelancongan, Seni, Budaya dan Warisan negeri, Yeoh Soon Hin berkata, kesemua pemain sektor pelancongan terutama industri perhotelan, restoran dan sebagainya telah bersiap sedia menyambut kedatangan pelancong ke negeri ini.
“Pulau Pinang memang menjadi satu destinasi pelancongan pilihan dan kita sasarkan sekurang-kurangnya 50,000 pelancong akan berkunjung ke sini pada hujung minggu ini.
“Kami ingin menasihati semua pelancong agar mematuhi prosedur operasi standard (SOP) yang ditetapkan memandangkan Covid-19 masih ada disekeliling kita,” katanya pada sidang akhbar di sini hari ini.
Menurut Soon Hin lagi, tempahan bilik hotel juga dijangka meningkat sehingga 60 peratus pada hujung minggu ini. – K! ONLINE


WHO ucap terima kasih kepada KJ
Oleh NUR HUDA MUSA

11 Oktober 2021, 3:20 pm
PETALING JAYA – Ketua Pengarah Pertubuhan Kesihatan Sedunia (WHO), Dr. Tedros Adhanom Ghebreyesus mengucapkan terima kasih kepada Menteri Kesihatan, Khairy Jamaluddin Abu Bakar kerana menggalakkan rakyat Malaysia bercakap mengenai kesihatan mental.
Beliau ketika memetik ciapan Khairy Jamaluddin sempena sambutan Hari Kesihatan Mental Sedunia semalam berkata, setiap individu perlu berusaha ke arah penjagaan kesihatan mental yang berkualiti untuk semua.
“Terima kasih atas kepimpinan anda dan usaha menggalakkan rakyat #Malaysia bercakap mengenai #mentalhealth (kesihatan mental), Menteri Kesihatan @Khairykj. Bersama-sama demi penjagaan kesihatan mental yang berkualiti untuk semua! #WorldMentalHealthDay,” ciapnya.
Terdahulu, Khairy Jamaluddin menerusi Twitternya menyeru orang ramai untuk bercakap mengenai kesihatan mental menerusi kempen Let’s TALK Minda Sihat yang dilancarkan oleh Kementerian Kesihatan (KKM) pada 2019.
Kempen tersebut dilancarkan bagi menggalakkan rakyat Malaysia agar mendapatkan sokongan dan bantuan dalam penjagaan kesihatan mental, selain menggalakkan anggota keluarga dan rakan-rakan memberikan sokongan kepada mereka yang memerlukan. – K! ONLINE


LLM jangka trafik meningkat 4 juta sehari
Oleh MOHD RASDAN AHMAD

11 Oktober 2021, 3:09 pm
PETALING JAYA – Lembaga Lebuhraya Malaysia (LLM) menjangkakan jumlah trafik akan meningkat kepada 4 juta kenderaan sehari terutamanya pada cuti hujung minggu dan cuti umum Maulidur Rasul pada 19 Oktober nanti, berbanding 3.5 juta kenderaan sehari pada masa kini.
Ketua Pengarahnya, Datuk Mohd. Suhaimi Hassan berkata, LLM telah bersiap sedia dan mengambil langkah-langkah perlu bagi memastikan kelancaran trafik di lebuh raya susulan kerajaan membenarkan rakyat Malaysia yang telah menerima vaksinasi lengkap, melakukan pergerakan rentas negeri bermula hari ini.
“LLM telah mengarahkan syarikat konsesi lebuh raya untuk menjadualkan pelaksanaan kerja – kerja penyelenggaraan dan mengelakkan pelaksanaan penutupan lorong terutamanya di Lebuh Raya Utara Selatan, Lebuh Raya KL – Karak, Lebuh Raya Pantai Timur dan Lebuh Raya Kajang Seremban.
“Persediaan rapi juga perlu dilakukan di plaza tol bagi memastikan kelancaran pergerakan kenderaan semasa melakukan transaksi di plaza tol,” jelasnya melalui satu kenyataan hari ini.
Tambahnya lagi, syarikat pengendali lebuh raya juga diarahkan untuk melakukan persiapan bagi memastikan semua kawasan rehat & rawat dan hentian sebelah sepanjang lebuh raya berada dalam keadaan baik, teratur serta mematuhi prosedur operasi standard (SOP) yang ditetapkan bagi mengelakkan penularan Covid-19.
LLM juga katanya ingin menasihatkan pengguna agar memastikan kenderaan dalam keadaan baik sebelum memulakan perjalanan, baki kad  Touch ‘n Go adalah mencukupi, merancang dan mendapatkan rehat secukupnya sebelum memulakan perjalanan.

“Pakai pelitup muka, amalkan penjarakan sosial, elakkan 3C (close contact, crowded area & close conversation), penggunaan surau dan tandas serta merekodkan pergerakan menerusi aplikasi MySejahtera terutamanya apabila berada di kawasan rehat & rawat atau hentian sebelah.
“Pengguna lebuh raya boleh menghubungi Pusat Pengurusan Trafik LLM di talian 1 – 800 – 88 – 7752 untuk mendapatkan maklumat keadaan trafik atau mendapatkan bantuan.
“Maklumat keadaan trafik juga boleh diperoleh menerusi laman Facebook: Lembaga Lebuhraya Malaysia atau di Twitter @LLMinfotrafik,” katanya.-K! ONLINE